Tetulina masomero ge tuttira ku liiso -UNEB\nSsentebe w’ekitongole kya UNEB, Prof. Mary Okwakol, asinzidde ku mukolo gw’okufulumya ebyavudde mu bibuuzo bya siniya eyookuna n’alaga obwennyamivu olw’abantu abaabungeesa ebigambo ng’ebigezo bya P.7 bifulumiziddwa nga bagamba nti amasomero g’obwanannyini gaali gagoloddwa bubi nga bagenderera okuyisa aba UPE.\nYagambye nti enkola gye bakozesa nga bagolola y’emu ku masomero gonna nga tebasobola kumanya wadde essomero omuyizi kwasomera kuba tebateekako linnya lya ssomero.\nWaliwo n’obulimba obulala obwasaasaanyizibwa nga bugamba nti waliwo omuzadde eyeekubira enduulu mu UNEB ne yeemulugunya ng’omwana we bwe yali agoloddwa obubi.\nKyokka omuzadde bwe yatuuka ku UNEB bakkirizza okuddamu okugolola ebigezo by’omwana we era obubonero ne bukyuka.\nKino yagambye nti tekisoboka kuba ne bwe wabeerawo okwemulugunya bakolagana n’amasomero so si bazadde ssekinnoomu.\nYategeezezza nti baateekawo enkola y’okubeera ng’ekigezo ky’omwana kigololwa abantu abawera omulundi gumu.\nYagambye nti basanyufu olw’omuwendo gw’abayizi abaatuula mu 2018 ogweyongeddeko okusinga abaatuula mu 2017.\nMu 2017 baali 326,212 ate ng’omwaka oguwedde baabadde 335,435. Abayizi 152,278 baabadde mu nkola ya bonna basome owa siniya.\nYategeezezza nti abayizi 336,740 be beewandiisa okukola ebigezo nga baatuulira mu bifo ebiwera 3,658.\nAbalenzi baali 169,984 ate abawala 166,756. Abayizi abalenzi baasinze abawala okukola obulungi.\nKyokka ng’abawala bwe baatuuse ku ssomo ly’Oluzungu baakubidde wala abalenzi, ekintu kye bamaze ekiseera nga bakola.\nEbigezo by’abayizi ebyakwatiddwa baabadde 1825 ng’omuwendo guno gwakendedde nnyo bw’ogugeraageranya n’ebyakwatibwa mu 2017 abaali 4525. Ku mwaka oguwedde abayizi 288,387 be baasobodde okuyita ebigezo nga baasinze abaatuula mu 2017 abaali 287,350.\nJANET MUSEVENI ASABYE ABAZADDE OKUFA KU BAANA\nMinisita w’ebyenjigiriza n’emizannyo, Janet Museveni yasabye abazadde okufuba okuwa abayizi ebyetaago ne bwe babeera bali mu masomero ga bonnabasome kubanga kizuuliddwa nti bangi tebatuukirizza buvunaanyizibwa.\nYasiimye ekitongole kya UNEB olw’okufulumya ebibuuzo mu budde obutafaanana nga bwe kyali mu myaka egiyise.\nEky’okuba ng’abayizi beeyongedde okuyita amasomo ga Physics, Math ne Biology kyamusanyusizza kuba mu kiseera kino eggwanga essira liritadde mu kutumbula masomo ga sayansi.\nAbasomesa yabasoomoozezza okwongera ku mutindo kwe basomereza abayizi n’okufuna ebyuma ebiyamba abayizi okuyiga amasomo ageetaagisa okusoma nga balabako.\nYalaze nti Gavumenti eri mu kaweefube w’okulaba nga bayambako okutendeka abasomesa okufuna obukugu obusingako.\nEky’omuwendo gw’abayizi abaakwatiddwa ebigezo okubeera nga mutono kyamusanyusizza okuba nga ng’omuwendo gusobodde okukendeera okutuuka ku bitundu 60 ku buli 100.\nYasuubizza okwongera amaanyi mu kukuuma ebigezo n’okulwanyisa ababibba. Amasomero aganeetantala ne galemera mu by’okubba ebigezo yagasuubizza nti tebajja kulonzalonza kubonerezebwa nga bakolagananira wamu n’ebitongole ebirala ebya Gavumenti.\nYe minisita omubeezi ow’ebyenjigiriza ebya waggulu, John Chrizestom Muyingo yaloopedde Janet Museveni olw’omuze oguli mu masomero agamu agalowooza nti okuyita kulina kubeera kwa masomero gamu.\nYategeezezza nti okuyita kuva mu ngeri essomero gye liba lifuddeyo ku bayizi.\nYavumiridde n’abantu abakozesa obubi emikutu gy’ebyempuliziganya ne basaasaanya obulimba n’ategeeza nti beetaaga okukolwako kuba boonoona amannya g’abantu n’ebyokwerinda by’eggwanga.


PALAMENTI yazzeemu okutuula eggulo oluvannyuma lw’eggandaalo lya Ssekukkulu ng’ababaka baatuukidde mu kuteesa ku bulwadde bwa kkolera obuzinze Kampala.\nDr. Joyce Moriku Kaducu minisita omubeezi avunaanyizibwa ku by’obujjanjabi ebisookerwako yasinzidde mu Palamenti eggulo n’ategeeza nti obulwadde bwa kkolera bwabadde buzuuliddwa mu muluka gw’e Kabowa mu Munisipaali y’e Lubaga ne Bukasa mu Munisipaali ye Makindye.\nYategeezezza nti Gavumenti yataddewo ekifo ekyenjawulo mu ddwaaliro lye Naggulu awagenda okujjanjabirwa abantu bonna abateeberezebwa okubeera ne kkolera n’abaana bazuuliddwa nga bamulina.\nKigenda kutwala essaawa eziri wakati wa 24 okutuuka ku 48 okufulumya ebinaaba bivudde mu kukebera ateeberezebwa okuba ne kkolera. Wateereddwawo emmotoka ya ambyulensi egenda okutambuza abalwadde abateeberezebwa okuba ne kkolera okusobola okubatuusa mu ddwaaliro e Naggulu. Ambyulensi eno ekola essaawa 24 ng’abagivunaanyizibwako kuliko; Willy Musisi ali ku nnamba 0794661082 ne Molly Tusiime ali ku nnamba 0794661134.\nOkunoonyereza kulaga nti obulwadde buno buva ku bantu abamansa kazambi. Amayumba agalina kaabuyonjo nga n’agamu gaazimbibwa ku myala. Eddagala erijjanjaba kkolera lyongeddwako obungi e Naggulu ne Kiruddu.


Bukedde Online - Abantu baweerezza minisita wâ€™ebyettaka ebibuuzo ku tteeka eppya\nOwa siriimu bwe weeraliikirira yâ€™entandikwa yâ€™olunaakutta\nBannabyabufuzi beefuula batya Nnamunye olw...\nMu tteeka lino kati nnannyini ttaka asengula owekibanja asibwa emyaka 7 ate nâ€™alina ekibanja singa akitunda nga tamaze kwebuuza ku nnyini ttaka naye atanga 1,920,000/- oba okusibwa emyaka 4. Ibrahim Kisuule, mukasa kivumbi ne rogers kibirige batuukiridde abantu abâ€™enjawulo ne bamuwa ebibuuzo bya\nMu tteeka lino kati nnannyini ttaka asengula owekibanja asibwa emyaka 7 ate nâ€™alina ekibanja singa akitunda nga tamaze kwebuuza ku nnyini ttaka naye atanga 1,920,000/- oba okusibwa emyaka 4. Ibrahim Kisuule, mukasa kivumbi ne rogers kibirige batuukiridde abantu abâ€™enjawulo ne bamuwa ebibuuzo byabwe ku tteeka lino byâ€™abuuzizza minisita wâ€™ebyettaka Omara Atubo.\nLwakiÂ kyetaagisa okutegeeza ku nnannyini ttaka bwe mba ntunda ekibanja kyange nga ye yakinguza? (Mukasa Mawanda LC2 Mbuya)\nNnannyini ttaka yâ€™alina okusooka okuweebwa omukisa ogweddiza ettaka lye bwâ€™aba asobola okugula ekibanja ekyo. KinoÂ kyakolebwa kuggyawo nkaayana wakati wa nnannyini ttaka nâ€™owekibanja.\nKale okuva omwezi oguwedde, owekibanja kâ€™ogeza nâ€™otunda nga totegeezezzaÂ nnannyini ttaka oba ozzizza musangoÂ eraÂ osibwa emyaka ena oba okuwa engassi ya 1,920,000/- oba okusasulaÂ byombi ate ekibanja ne kiddira nnannyini ttaka.\nEtteeka eryayisiddwa lyakukola mu disitulikiti za Uganda mmeka? (Ahmed Zzibu e Nakifuma)\nEtteeka likola mu Uganda yonnaÂ lwakuba nti mu mu Buganda, Bunyolo, Tooro Ankole neÂ Bugisu mwe musinga abalina ebyapa byâ€™ettaka nâ€™ebibanja abangi.\nMu bitundu akakiiko kâ€™ebyettaka gye kagabyeÂ ettaka nga lya nnanyini naye nga tekuli kyapa ( ettaka lyâ€™ebika oba customery land) , bwe tunaavumbula ebyapa bwe bityo byakusazibwamu.\nOkumanya etteeka lino likola wonna, buli disitulikiti erina okuba nâ€™akakiiko kâ€™ebyettaka.\nAbantu ngâ€™abe Kyanamukaaka mu Masaka abaagobwa ku ttaka lyâ€™ebibira mubasalidde magezi ki era etteeka libayamba litya? (Dawudi Kikongoliro owâ€™e Mutungo)\nÂ Etteeka lino terikwata ku bantu bagobwa mu bibira. Lyajja kukugira basenze abali ku ttaka eririko ebyapa. Bwâ€™oba wasenga ku ttaka lyâ€™ebibira, etteeka eppyaÂ teririna kye likwogerako, mulina kugendera ku mateeka agafuga ebibira bye galagira\nÂ Gavumenti bwâ€™eba eyagala kuyamba bantu, lwaki teteekawo abapuntaÂ abaayo abantu ne bawona bano be bagula obuguzi ne babbiramu ettaka lyâ€™abalala?Â Â (Robert Nnyanzi, Ssentebe wa bodaboda e Bbiina)\nGavumentiÂ yassa obupunta mu mikono gyâ€™obwannannyini era abapunta bonna balina okwewandiisa mu kakiiko kaabwe ku buli Disitulikiti. Omuntu yenna bwâ€™amala okupunta ettaka, alina okwanjula byâ€™apunse ku kitebeÂ kyâ€™obupunta ku DisitulikitiÂ beekenneenye byâ€™apunse.\nÂ Bwâ€™oba olina okwemulugunya kwonna ku bapunta nga ba batwaliddemu ettaka lyo, ensonga zitwaleÂ ku kitebe kya DisitulikitiÂ bakuyambe.\nDisitulikiti yo bwâ€™eba terina kakiiko ka byattaka, osobola okugendaÂ ku kitebe ekikulu ekyâ€™ebybupunta nâ€™okukuba maapu ekisangibwa e Ntebe.\nSinga nnannyini ttaka aba yawa jjajjange ekibanja nga tewali kiwandiiko, okugeza nga gwali mukago ate nga bonna baafa olwo nkola ntya? (Robert Ssenteza e Wakiso)\nBwâ€™oba ngâ€™omazeeko emyaka egiwera 40, ngâ€™olinawo amalaalo gâ€™abantu bâ€™ozze oziikawo nnannyini ttaka talina kukugoba. Ate bwe kiba nti okuyingira ku kibanja waaliwo enzikiriziganyaÂ nga nnannyiniÂ ttaka awa owekibanja era tewali akugoba.\nÂ Bwe mba ntunda ekibanja kyange obukadde 5, naye nga nnannyini ttaka ampaamu obukadde 3 ne ngâ€™aana naye nâ€™annemesa okukitunda, mpaaba mu kkooti oba mu minisitule yâ€™ebyettaka?Â (Simon Baamundaga e Kawempe)\nMu kkootiÂ tolina kyâ€™okimayo yadde nga mulemaganye. Mulina kufuna mutabaganyaÂ yenna owâ€™obuvunaanyizibwa abatabaganye . EnsongaÂ zonnaÂ ezikwata ku kutundaÂ ekibanja nga nnannyini ttaka takkiriza, owekibanja ne nnannyini ttakaÂ mulina kufuba kulaba nga muzimala mu kutegeeragana. Etteeka lino eppya lyazze kumalawo nkaayana wakati wa bombiriri.\nÂ Ababalirizi ba Gavumenti (valuers) batuyambira wa nga tulaba ebintu byâ€™abebibanja bigulibwa bannannyini ttakaÂ mu ngeri ya kikumpanya?Â (Jimmy Tamale Makindye Barakisi zooni)\nGavumentiÂ yassa obupunta mu mikono gyâ€™obwannannyini era nâ€™ababaliriziÂ nabo bwe bali. Naye Gavumenti erina abaayo. Singa nnannyini ttaka agula owekibanja alina okuleeta omubalirizi owuwe , naawe owekibanja nâ€™oleeta owuwo . Bonna bwebamala okubalirira ne wabaawo obutakkaanya olwo mulina okuleeta owa GavumentiÂ nâ€™amaliriza .\nMusaze magezi ki okubunyisa enjiri yâ€™etteeka lyâ€™ettaka empya mu byalo kubaÂ abasinga tebannalitegeera?Â Â Â (Nsamba Walumbe-Â Munnakatemba)\nTugenda kukuba ebipande ebinnyonnyola ensonga ezikwata ku byâ€™ettaka mu nnimi 17Â tuweereze ku buli ggombolola.\nÂ Ebipapula bino binnyonnyola bulungi biki owekibanja byâ€™alina okukola okwewala okugobwa ku ttakaÂ era ne nnannyini ttakaÂ byâ€™akoleraÂ owekibanja. Ate bwâ€™oba weemulugunya ku tteeka eppya ensonga zo zitwale ku ggombolola bakunnyonnyole. Oba kuba ku ssimu eno 0414373511 tukuyambe.\nSinga emyezi 6 ginaayitawo okuva etteeka lwe lyayisibwa ngaÂ Disitulikiti terina kakiiko ka byattaka, minisita waaku-yingira mu nsonga zâ€™okugereka busuulu okusinziira ku nkulaakulana yâ€™ekitundu.\nNnannyini ttaka bwâ€™aba ngâ€™obusuulu yabugaana oba nga tafangayo kubusolooza, olwo owekibanja akola atya?(Jude Mbabaali, Lubya)\nEtteeka wano likulagira muteese ne nnannyini ttaka era mukkaanye. Muyinza okuyingizaamu omutabaganya okuva ku ggombolola oba disitulikitiÂ gwe mwesiga. Bwâ€™aba tafangayo kusolooza busuulu, ggwe mumutwalire.\nBwâ€™aba nga nnannyini ttaka taliiwo, oba nga yagenda bweru ate nga njagala kutunda kibanja kyange olwâ€™ensonga eyâ€™amangu. Olwo nkola ntya? (Jane Nakasagga, Bukoto)\nToyinza kutunda kibanja kyo nga nnannyini ttaka tategedde, kuba era alekawo omusigire. Ennaku zino oli bwâ€™aba afuna ekyapa tumusaba akasanduuko kwâ€™afunira amabaluwa, essimu ye ne email. Kale toyinza kwekwasa nti taliiwo. Ate bwâ€™aba akubuze olina okumulinda okutuusa lwâ€™alabika.\nBwâ€™alabika tandika okusasula busuulu okuva mu kiseera ekyo wâ€™alabikidde, ebikadde biba bifu.\nSinga ogula ekibanja nga nnannyini ttaka tategedde oba oguze mpewo ate ggwe akitunze bajja kukunoonya bakusibe.\nSinga nnyini ttaka ansaba BusuuluÂ okuva lwe nasenga ku ttaka lye ne ngâ€™aana nga njagala mmusasule kuva etteeka lwe lifulumye ekyo kiri kitya?Â Emmanuel KisituÂ ow'e Kikuuta- Naggojje .Â Â Â\nBusuulu owekibanja gwâ€™ateekeddwa okusasula alina kutandika kuva mu 2009 kugenda mu maaso. Etteeka eririwo lye likola. Mu 1998 baasooka kussaawo 1000/- bannannyini ttaka ne batazisiima, mu 2004Â Gavumenti bwe yali erongoosa mu tteeka lya 1998 yalagira buli disitulikiti ebeere nâ€™akakiiko kâ€™ebyettaka akanaagereka busuulu kyokka ezisinga zibadde tezibulina. Kati ekiriwo lyâ€™etteeka eryayisiddwa.\nÂ Ndi ku ttaka eritaliiko nnyini lyo era nga mmazeeko emyaka 40Â nga tewali alikaayanira. Kati ffe eteeka lyâ€™ettaka litwogerako ki? LwanyaagaÂ e Kawolo.\nTekisoboka kuba nga e Kawolo eriyo ettaka eritaliiko nnyini lyo.Â Genda mu ofiisi yâ€™ebyettaka e Mukono obuuze nnannyini ttaka bamubuulire. Bajja kukuwa endagiriroÂ ye oba akasanduuko ka bookisi kwâ€™osobola okumuwandiikira Nâ€™e Ntebe mu bapunta ettaka nabo bayinza okukuyamba. Jjukira nti toyinza kwewozaako nti wali tomanyi nnannyini ttaka owâ€™okuwa busuulu kuba teri ttaka litaliiko nnyini lyo.\nÂ Lwaki bagaana abantu okugula ettaka eririko abasenze ?Â Â Â Omuntu atunda ekibanja nga tabuulidde nnyini ttaka akolebwa atya ? Mugwanya Robert e Buikwe\nTeri gwe bagaana kutunda ttaka mu Uganda ne bwe kubaako abasenze oba nga tekuli. â€ˆGgwe kasita oba nâ€™ekyapa otunda ettaka lyo nga bwâ€™oyagala naye oyo agula ettaka nga kuliko abasenze tajja kubagobangako.Â Etteeka ligamba nti nnannyini ttaka asooke awe owekibanja omukisa okwegula nga tannatunda ttaka lye. Abebibanja nabo basasula nnannyini ttaka omupya busuulu bwe baba balemeddwa okuligula.\nKati aba LC bakolagana n'abaguzi ne bazza endagaano emabega emyaka ebiri ne bwâ€™eba nga yaakakolebwa olunaku olwo. Gavumenti eteeseteese kubakolako etya kuba mu tteeka tetubalabamu? MudduÂ e Buikwe\nBino tebiri mu tteeka lino. Bikwatagana ku kuwandiika byabulimba era kkooti ebikolako.\nBusatifikeeti obugenda okuweebwa abebibanja bugenda kukola nga byapa bya ttaka? Vicent Kasozi owâ€™e Mpunga- Kasangombe mu Wakiso\nSatifikeeti okugikuwa otandikira ku area land committe, kuba yâ€™esooka okulambula ekibanja kyo ne bakuba maapu. Okwata ffoomu nâ€™ogitwala nnannyini ttaka bwâ€™assaako omukono nti akukkirizza okufuna ekyapa ku ttaka. Olwo nâ€™okatwala mu kakiiko ka disitulikiti akâ€™ebyettaka, akalagira oweggombolola okukuwa satifikeeti. Satifikeeti eyo eraga bulazi nti ggwe nnannyini kibanja ekiri ku ttaka lya gundi era oyinza okwewolerako ensimbi.\nNnanyini ttaka anaasigaza atya obuyinza ku ttaka nga minisita awadde abebibanja busatifikeeti bwâ€™obusenze? Nsereko Wakayima,West II zooni Nansana\nOmuntu alina ekyapa ku ttaka yâ€™aba nâ€™obuyinza obwenkomneredde. Nnannyini kibanja aba musenze ku ttaka era aba amanyi nti waliwo nnannyini ttaka. Etteeka teriggyaawo bwannannyini, ku kibanja oba ettaka. Kye twagala abantu bagende nga beegula, ettaka eryaliko obwapa obungi lisigaleko omuntu omu nnannyini lyo.\nEtteeka linakkiriza nnyini ttaka alina abasenze abawerako okwewola ensimbi mu bbanka nga tebamuwadde lukusa?\nÂ Etteeka teryogera ku kwewola, wabula lyogera ku kugoba bantu ku ttaka. Waliwo ettaka lya famire, eryo liriko obukwakkulizo, waliwo nâ€™amateeka amalala.\nGavumenti teewambe ettaka lyâ€™abantu abanaalemererwa okusasula ensimbiÂ zâ€™eteekateeka okuwola abebibanja basobole okwegula? Robert Ssenyange,Â Busaabaga - Kawolo\nGavumenti teyinza kuwamba ttaka lya bantu, egezaako kuyamba bantu bafune ettaka. Ssente ezigenda okuwolwa abebibanja ziri ku kibanjampola. Ate oba Gavumenti erina ekirowoozo kyâ€™okuyamba ku bannamwandu ne bamulekwa bafune ettaka.\nAbabadde baleppuka nâ€™emisango gyâ€™ettaka nga nâ€™abamu baafa nga teginnasalibwa etteeka linaabatunulamu? Kyobe Kaaso, Nsakya- NajjembeÂ\nEtteeka lijja kukola ku bantu okuva mu kiseera we lyayisiddwa, terikola ku byaggwa kusalwa mu kkooti oba abaagobwa edda ku ttaka. Liva mu 2009.\nAbantu bâ€™e Mubende Pulezidenti be yakkiriza okusengulwa ekirindi bo etteeka eppya ligenda kubayamba litya ngâ€™abasenze ababadde ku ttaka eryo okumala ebbanga? John Robert Nteza, Kasangombe\nAbo beesenza mu bibira bya Gavumenti, nga baabipima dda. Gavumenti egezaako okulaba ngâ€™ebibira ebitono byâ€™erina ebikuuma, kale bano si basenze batuufu, beesenza ku ttaka lyâ€™ebibira era kyâ€™eva ebasengula.\nAbantu banaakola batya okugabira abaana baabwe ebibanja kuba etteeka eppya terikkiriza muntu kukyusa bwannanyini kuva ku muntu omu okudda ku mulala okugyako ng â€™omuntu amaze kufa ate nga kiri na mu kiraamo? (John Kalimiro, Wakiso)\nOsobola okugabira omwana wo ekibanja. Etteeka ligamba nti oyinza okutunda, okugaba oba okusikira ettaka. Kale ekyo si kituufu nti etteeka likugaana okugabira omwana wo ekibanja. Etteeka likugaana kutunda kibanja kyo kuba awo kirina kuddira nnannyini.\nObwakabaka bwa Buganda nâ€™eddiini ezirina abasenze ku ttaka lyazo zinaakola zitya mu tteeka lino kuba zirina obukiiko obwâ€™enkomeredde obutuula ne busalawo ku ttaka lyazo? Ramadhan Wayaba, Nseenya\nObukiiko bwâ€™ettaka lyâ€™ekkanisa oba Obwakabaka bateekwa okusooka okuwandiisa abasenze baabwe bonna babamanye.Â Abasenze bano balina okutandika okusasula busuulu obukiiko buno bubawe lisiiti. Oli bwâ€™aba ayagala okutunda ekibanja kye alina kutuukirira bukiiko buno, bwe bulina okulabirira ettaka eryo nâ€™okuloopa abo ababa batasasudde busuulu, abazze okwesenza nga tebabamanyi oba abatunze ebibanja nga tebakkiriziddwa. Bano babaloopa mu kkooti.\nSinga omusenze afuna obuzibu nga nnyini ttaka talina nsimbi zimugula kyokka nâ€™afuna omuguzi omulala ate nâ€™amugaana owekibanja akola atya mu tteeka eppya? Margaret Namagembe, Nabweru\nObukiiko bwa disitulikitu obwâ€™ebyettaka bunaasobola butya okugereka busuulu owâ€™amazima ngâ€™abantu babulumiriza okulya enguzi nâ€™okuyambako abalala okubba ettaka? Zziwa Lwanga, Kira\nObukiiko buliwo kugereka busuulu, olwo buweereze ewa Minisita ayise ebigerekeddwa. Nâ€™olwekyo busuulu ajja kugerekebwa mu mitendera.\nEtteeka linaasobola okuziba omuwaatwa abantu gwe babadde beeyambisa okubba ebyapa byâ€™abantu ne babikyusakyusa okuva ku nnyini lyo okutuusa ku muntuÂ owookusatu etteeka ekkadde gwe libadde terisobola kuvunaana? Ronald Nsubuga, East I zooni- Nansana\nKino tekiri mu tteeka eppya. Ekijja okukyusa ekintu kino yâ€™enkozesa yâ€™ettaka Gavumenti gyâ€™egenda okuyisa (National Land Policy.)\nEtteeka linaasobola okusolooza busuulu owâ€™amazima bannanyini ttaka ne batatundaÂ nga bwe kibadde oluvannyuma lwa Gavumenti okulagira abebibanja okuwaÂ busuulu owa 1,000/-? John Kalimiro, Kkona mu Wakiso\nBusuulu owa 1,000/- yavaawo mu 2004, mu tteeka eppya akakiiko kâ€™ebyettaka ke kajja okugereka busuulu mu myezi mukaaga. Bwe ginaayitawo olwo nga Minisita agereka busuulu. Naye Gavumenti tesobola kugaana nnannyini ttaka kutunda ttaka lye, wabula nnannyini ttaka omupya alina okwanjulirwa abasenze, talina kugoba bantu ku ttaka ate nabo gwe balina okusasula busuulu.\nAbadde akulira Poliisi y'e Bulenga afudde ategeka mbaga


Omubuulizi 9 LCB - Evanđelje po Mateju 9 CRO | Biblica\nOmubuulizi 9 LCB - Evanđelje po Mateju 9 CRO\n1Awo ne ndowooza ku ebyo, ne nzuula ng’omutuukirivu n’omugezi bye bakola biri mu mukono gwa Katonda; naye tewali muntu n’omu amanyi obanga kwagalibwa oba kukyayibwa bye bimulindiridde. 2 Omutuukirivu n’omwonoonyi, omulungi n’omubi, omuyonjo n’omujama, abo abawaayo ssaddaaka n’abo abatagiwaayo bonna gye bagenda y’emu.\n3 Bonna ekibalindiridde kimu; kano ke kabi akabeera wansi w’enjuba. Ate emitima gy’abantu mu bulamu buno giraluse gijjudde ebibi, bayaayaanira buli kimu; n’oluvannyuma ne bakka emagombe eri bannaabwe. 4 Naye omuntu omulamu aba n’essuubi, wadde embwa ennamu esinga empologoma enfu!\n5 Kubanga buli kiramu kimanya nga kya kufa,\n6 Okwagala kwabwe, n’obukyayi bwabwe,\n7 Genda olye emmere yo ng’osanyuka, onywe ne wayini wo nga weeyagala; kubanga Katonda asiimye ky’okola. 8 Yambalanga engoye ennyonjo[a], era weesiigenga n’ebyakaloosa. 9 Ssanyukanga ne mukyala wo gw’oyagala ennaku zo zonna, mu bulamu buno obutaliimu, Katonda bw’akuwadde wansi w’enjuba, kubanga ekyo gwe mugabo gwo mu kutegana kwo kw’oteganamu wansi w’enjuba. 10 Buli omukono gwo kye gugenda okukola, kikole n’amaanyi go gonna; kubanga teri mulimu wadde okulowooza, oba okutegeera wadde amagezi emagombe gy’olaga.\n11 Ate nalaba nga wansi w’enjuba,\n12 Kubanga omuntu tamanya kinaamubaako.\n13 Era ekirala kye nalaba ekyampuniikiriza ennyo kye kino: 14 waaliwo akabuga nga kalimu abantu batono ddala, kabaka ow’amaanyi n’ajja n’akazingiza n’akazimbako ekigo ekinene. 15 Mu kabuga ako mwalimu omusajja omugezi, omwavu, ng’amanyi eky’okukola okuwonya akabuga ako, bw’atyo mu magezi ge ne kanunulwa. Naye nno ne wabulawo amujjukira. 16 Awo ne ndaba nti newaakubadde ng’amagezi gasinga amaanyi, naye ow’amagezi bw’aba omwavu, anyoomebwa, ne ky’ayogera tekissibwako mwoyo.\n18 Amagezi gasinga ebyokulwanyisa mu lutalo,


Obwakabaka bwa Buganda buvudeyo kuttaka lya CMS Kisosonkole | Dembe FM 90.4\nObwakabaka bwa Buganda buvudeyo kuttaka lya CMS Kisosonkole\nFile Photo: Katikiiro wa Buganda\nObwakabaka bwa Buganda buwakanyiza ekiwandiko ekyafulumiziddwa ekitongole kya Kampala District Land Board, nga kiraga nti ettaka lyé Kyambogo Link mu division ye Nakawa, teririna bwanannyini era nti yéririnako obuyinza, nga ne government eyawakati eri munteekateeka zókulyeddiza.\nObwakabaka bwa Buganda butegezeza nga ebiwandiko ebyafulumiziddwa kumikutu gya mawulire bya bulimba, kubanga ettaka lino lya CMS Kisosonkole, jjajja wa Ssabasajja Kabaka Ronald Muwenda Mutebi II, era ne Ssasabasajja yoomu ku balina omugabo ku ttaka lino.\nOmumyuka asooka owa Katikkiro, Owek Twaha Kawaase Kigongo, agambye nti gavt eyawakati yakiriza dda nti ettaka lino kituufu lya CMS Kisosonkole, nga mu kiseera kino tesobola kwekuba wakati nga enteseganya zikyagenda mu maaso.\nObwakabaka buwakanyiza ebyapa byonna ebya Freehold nga mwe muli nékyapa kya Kyambogo University ebyakolebwa ku ttaka lya CMS Kisosonkole bikyamu era bitekeddwa okusazibwamu.\nOwek Kawaase asabye aba kakiiko ka Kampala District Land Board okuteeka mukola ebiragiro bya president byeyasalawo ku ttaka lino okujjayo obwanannyini awatali kufiirwa.


Bukedde Online - Hippos eyiseemu kavvu\nENKAMBI ya ttiimu y’eggwanga ey’abatasussa myaka 20 (Hippos), yeeyongeddemu ebbugumu, FUFA bwe baawadde doola 80,000 (288,000,000/-), n'ebasiima okutuuka ku semi z'empaka za Afrika. FUFA era yabasuubiza ssente endala doola 200,000 (740,000,000) ssinga bawangula ekikopo kino mu mpaka eziyindira e Mauritania.\nIvana Ashaba (mu maaso), owa Hippos ng'alemesa owa Burkina Faso okutuuka ku mupiira.\nBya GERALD KIKULWE ENKAMBI ya ttiimu y'eggwanga ey'abatasussa myaka 20 (Hippos), yeeyongeddemu ebbugumu, FUFA bwe baawadde doola 80,000 (288,000,000/-), n'ebasiima okutuuka ku semi z'empaka za Afrika. FUFA era yabasuubiza ssente endala doola 200,000 (740,000,000) ssinga bawangula ekikopo kino mu mpaka eziyindira e Mauritania.\nKu Lwokuna, Hippos yayongedde okuwa Bannayuganda essanyu bwe yawangudde Burkina Faso ggoolo 5-3, eza peneti oluvannyuma lw'omupiira okukomekkerezebwa nga tewali alengedde katimba ka munne. Ne bwe baabongeddemu eddakiika 30, tewali kaakyuseemu, okukkakkana nga bagenze mu bunnya.\nMuyaasimuto Jack Komakech 18, ggoolokippa wa Hippos', ye yeetisse olunaku bwe yakutte peneti ya Djiga Yacoub, n'ayisaawo Uganda ku semi, omulundi gw'esoose okwetaba mu mpaka zino. "Abaana abasinga ku ttiimu ya Hippos twatandika nabo liigi y'abatasussa myaka 17 mu 2015.\nOmutindo gwe boolesezza mu kikopo kya AFCON kino basaana kusiimibwa okubazzaamu amaanyi, " pulezidenti wa FUFA, Ying. Moses Magogo, bwe yategeezza. Abazannyi obubaka bw'essanyu buno baabufunidde ku mutimbagano nga beeyambisa enkola za 'zoom'.\nHippos yaakuttunka n'eyayiseewo ku Morocco ne Tunisia abaazannye ku Lwokutaano. Hippos era ebadde efunye omukisa okuzannya World Cup omulundi ogusookedde ddala, wabula yasaziddwaamu olwa corona. Empaka zibadde zaakubeera mu Indonesia wakati wa May 20 ne June 12.


Poliisi ezudde ekibinja ekibba abaana ne kibatunda\n'Amagye ga UPDF gayiibwe ku nnyanja okulwanyisa envuba embi' 0 minutes agoSsemakookiro; Kabaka eyalagira buli maka okusimba emituba 1 hour agoBannamateeka boogedde ku kuggya mu Loodi Meeya obwesige 1 hour agoAbalombe bawemula, bakwata abakazi 2 hours agoEmbwa erumye abaana 2 e Nansana 1 hour agoOmusajja afiiridde mu loogi e Nakifuma 1 hour agoAlumyeko muganzi we omumwa n'ennyindo lwa kaboozi 1 hour agoAbali mu ntobazzi be balabe baffe 1 hour agoEjjoogo: Kitende S.S emezze Zana mu fayinolo ya Copa Cocacol... 1 hour agoKamuswaga ajaguza emyaka 9 ng’alamula 1 hour ago\nPoliisi ezudde ekibinja ekibba abaana ne kibatunda Jun 10, 2012 Semuju eyakwatiddwa n’omwana.\nPOLIISI ekutte omusajja eyabbye omwana ow’emyaka esatu n’emwogeza ekibinja kya banne abalala 10 bwe bakola ogw’okubba abaana era n’alonkoma ababatuma okubabba ne babawa omudidi gw’ensimbi omuli abakungu n’abantu ab’amannya mu ggwanga.\nCharles Semujju,23, yakwatiddwa ku Mmande, nga yeekukumye e Butambala n’omwana ow’emyaka esatu gwe yabbye e Gayaza mu Wakiso.\nAlonkomye ekibinja ekibba abaana\nSemujju yategeezezza poliisi nti okubba abaana mulimu gwe ogwamuyingizibwamu mukwano gwe asoma mu ttendekero erimu e Nakawa. “Mukwano gwange bwe yalaba nga sirina ssente, n’ang’amba nti bwe mba njagala okufuna ssente ng’abalala mu kibuga nti alina diiru efuna”, Semujju bw’agamba. Yayongeddeko nti okumukakasa nti diiru efuna, yasooka n’amuwaayo ku ssente emitwalo 10 alyeko. Agamba nti mukwano gwe yamutambuza mu bitundu eby’enjawulo era nti ekibinja kyabwe ekibba abaana kya bantu 10 be bakolagana nabo mu bubbi buno. “Mukama waffe ono, asoma y’abadde atuukirira omunene agula abaana bano, ffe ne batuleetera obubaka ne ssente. Bwe tuba tufunye atuwa omulimu, mukama waffe ono akola nga kayungirizi atuwa ku ssente, ne tutawankawanka nnyo.\nOMWANA WA BUKADDE 10\nSsemujju eyasangiddwa ku poliisi y’e Kibibi ku Lwokusatu yategeezezza nti omwana yabadde amubbye ku Yuda Lubega asangibwa e Gayaza mu Wakiso. Agamba nti balina Mukama waabwe akolera mu kitongole kya gavumenti ekimu (kisirikiddwa kuba poliisi ekyabuuliriza) ng’ono abadde yabasuubiza okubawa obukadde bw’ensimbi 10, era nga baabadde bamukakasizza nti bw’atuusa omwana e Kisoro nga bamuweerawo ssente ze. “Omwana nabadde nnina okumutwala e Kisoro, kyokka ssente z’entambula ne zinzigwako, kwe kusalawo okusooka okumutwala mu kyalo, nga bwe nninda okumpeereza ssente mmwongereyo nga wayise wiiki emu.\nNabadde n’entegeka y’okutandika edduuka ly’obusimu mu Kampala mu ssente obukadde 10 bwe baabadde bagenda okunsasula”, bw’agamba.\nYategeezezza poliisi nti ono ye omwana gwe yabadde asoose okubba, abalala abadde alaba balabe nga banne bababbye. Kyokka bo abatuuze b’e Kifampa gy’azaalwa abaamukutte baategeezezza nti Semujju yabagambye nti aludde ng’abba abaana mu Kampala.\nAYOGEDDE ABABAGULA Semujju agamba nti balina ekifo we bakung’aanyiza abaana be babbye e Kisoro, ng’eno emirundi mingi abaana ab’okutwala ebweru w’eggwanga gye babakung’aanyiza. Abeera abbye omwana takwatagana butereevu na muguzi, wabula buno buvunaanyizibwa bwa kayungirizi.\nWe baamukwatidde, agamba nti waliwo munne eyabadde yaakabba omwana mu Kampala mu bitundu by’e Lubaga era nga ye yabadde amutuusizza e Kisoro. Ku babatuma okubba abaana ne babagula, Semujju yagambye nti, “Tulina omunene mu gavumenti gwe tukolagana naye ng’abaana abatusasulamu ssente nnyingi. Ekibinja kyaffe ekitugulako abaana kirimu n’abasuubuzi.\nAbaana abamu babeera baakutunda wabweru wa ggwanga, abalala baguzibwa bakyala abatazaala, ate abalala tubawa abantu abaagala okusaddaaka”. Yagambye nti bwe babeera babba abaana tebaboola muwala na mulenzi kuba buli omu abeera n’omulimu gw’asobola okukola. Abaana abanyirira ennyo be batera okutunda mu bakazi abatazaala.\nEngeri gye baamukutte\nSsentebe wa L.C 1, ku kyalo Kifampa gye baakwatidde Semuju ekisangibwa mu ggombolola y’e Bulo mu disitulikiti y’e Butambala, Moses Kasibante yategeezezza nti abooluganda lwa Semuju baamutuukiridde nga beemulugunya ku mwana gwe yabadde azze naye okuva e Kampala ow’emyaka esatu.\nKasibante agamba nti abooluganda baatidde olw’endabika y’omwana Semujju gwe yazze naye ku Lwokuna akawungeezi eyabadde addugala nga talina na ngoye.\nBwe baamubuuzizza ebikwata ku mwana yabategeezezza nga bw’ali owuwe nti naye amuggye ku mukazi gwe yamuzaalamu abadde tamulabirira bulungi.\nKyokka bwe baabuuzizza omwana bw’ayita Semujju, yabazzeemu nti yamugambye amuyite taata, bwe baamubuuzizza oba y’amuzaalira ddala, omwana yazzeemu nti kitaawe mulala era gye baamuggye. Ssentebe ye yatemezza ku poliisi y’omu Bulo ku Mmande eyazze n’ekwata Semujju, era olwamukunyizza n’akkiriza nti ddala omwana yabadde amubbye Gayaza. Oluvannyuma yatwaliddwa ku poliisi y’e Kibibi.\nKasibante yategeezezza nti Semujju bamuzaala ku kyalo kino mu maka g’omugenzi Siperito Lulanyagwa, eyali omusajja Omulundi. Maama ayogera Ritah Nantongo, nnyina w’omwana eyabadde abbiddwa yategeezezza nti omuvubuka ono abadde mugonvu. “Baze yaleeta omuvubuka ono tubeereko naye nga bwe bamunoonyeza enju mw’asula. Wano asuzeewo ennaku nnya, era abadde muwulize nga ne bw’omutuma ekiro, teyeekaanya.\nAbadde asiiba akutte ku ttama, era ng’antegeeza nga bw’ali omunaku ennyo. Ku lunaku Lwokuna ku ssaawa 11 ez’olweggulo, yantegeezezza nga bw’ayagala okugenda okugula ovakedo ku dduuka. Yakutte Norah ne batambula naye.\nOluvannyuma lw’eddakiika nga 20 nga ndaba tebakomawo, omutima gwatandise okunkuba era nakanze kunoonya muvubuka nga simulabako.\nObukodyo bwe bakozesa okubabba\nSemuju agamba nti akakodyo ke basinga okwettanira kwefuula abanaku ennyo, era kino kyanguyiza abantu okubayamba era singa akutwala omukolere, olina okusooka okumulaga nti oli mukozi nnyo nga weetuma n’emirimu. Kino kitegeeza nti ajja kukuteekamu obwesige akulekere n’abaana. Mu kifo we babeera bakolera tebagezaako nnyo kukola mikwano ku kyalo bo basiiba waka na kubala miwaatwa mwe bayinza okuddukira n’abaana.\nYagambye nti omulimu gwabwe teguliimu kupapa ne bwe kiba kyetaagisa kulinda kumala myezi etaano, akisobola okutuusa lw’afuna omuwaatwa n’abba omwana.\nKayungirizi waabwe amanyi okubafunira emirimu mu bantu ng’ekigendererwa kya kubbayo baana. “Tukozesa amannya agatali gaffe, era tetwogera waffe watuufu okwewala okutunoonya nga tubuze n’abaana”. (Semujju abadde yeeyita Munyoro era nga ye Makoma, kyokka nga tamanyi wadde ebigambo by’Olunyoro ebiwera ekkumi.\nKitaawe w’omwana attottola\nYuda Lubega omutuuze e Manyangwa e Gayaza mu disitulikiti y’e Wakiso, yategeezezza nti okuleeta Semuju mu maka ge yamuggya ku poliisi e Kanyanya oluvannyuma lw’okumusanga nga talina w’asula. “Omuvubuka yantegeeza nti ye Charles Makoma era nga Munyoro, nti bazadde be baafa bonna ne baziikibwa mu limbo e Lusaze, kyokka nga baava Kisoro. Namufunira ebizimbe n’atandika okuweereza abazimbi era bantegeeza nti mukozi mulungi, buli gye namutwalanga.\nEmirimu nga gyesibyemu, nafunye mukwano gwange alina essomero n’antegeeza nga bw’ayagala omukuumi. Olwokuba essomero lyabadde kumpi ne we mbeera nakkirizza okumusuzaako ennaku nga bwe tunoonya enju mw’anaabeera.


Bukedde Online - Abadde afera ab'e Kyebando mukwate\n'Gavt enoonyereze ku nfa ya Ssaabasumba n'okulekulira kwa Supreme...\nOmusomesa w'e Gayaza Junior School ayiiyiiza oluyimba olukungubagira...\n'Mwegendereze amannya ge mutuuma abaana'\nOkufa kwa Ssaabasumba kutukosezza mu biwundu - Omulabirizi Tamale...\nAbadde afera ab'e Kyebando mukwate\nBagabidde abakadde b'e Wakiso ebintu\nBateekedde ekibira kya payini omuliro\nAdded 14th February 2012\nOMUSAJJA eyabadde yeefudde omukozi wa disitulikiti asolooza empooza ku maduuka yawonye okugajambulwa abatuuze oluvannyuma lw’omusuubuzi omu okugaana okumuwa ssente ng’alemereddwa okukakasa nti ava mu kitongole ekisolooza emisolo.\nBya Job Nantakiika\nDickson Mubiru omutuuze w’e Nansana mu Wakiso ye yawonye okuttibwa abantu abaamuguddemu nti mufere. Mubiru yakedde ku dduuka eritunda amata e Mutuyannye mu Wakiso n’ategeeza gwe yasanzeemu nti asolooza mpooza ku maduuka.\nYamuwadde lisiiti ya 10,000/- n’amutegeeza nga bwe baabadde tebalinawo ssente mu kiseera ekyo n’amugamba addeyo akawungeezi.\nAkawungezi, Mubiru yazzeeyo okukima ssente era omusuubuzi yamuwadde akatebe munda mu dduuka ye n’agenda ayita abatuuze nti alina omufere eyabadde amuzinze. Abatuuze baagenze ku dduuka lino ne batandika okumukuba okutuusa poliisi y’e Kyebando bwe yazze okumutaasa.\nMubiru yategeezezza nti yaakamala emisomo gye mu Yunivasite e Makerere wabula embeera embi ye yamuwalirizza okukola ekikolwa kino. Yatwaliddwa ku poliisi y’e Kyebando.\nMu kifaananyi, Mubiru (ku kkono) nga bamutwala ku poliisi.\nKigambibwa nti Mubiru yafeze abantu abawera e Mutuyannye ne Kyebando okuli omukazi eyitibwa nga maama Abbey ow’ e Kyebando atunda mata ng’ono yamuggyeko 10,000/-.\nMaama Abbey yagambye nti Mubiru yasoose kutambula ku kyalo ng’ayambadde ekyambalo kye batikiramu abayizi abamaze emisomo oluvannyuma n’akiggyamu n’atandika okutambula nga bwabasolozaamu ssente.\nAbadde afera ab’e Kyebando mukwate\nLukwago alagiddwa yeeyanjule mu kkooti\nExpress FC erumye n'ogwengulu okumegga Dove All Stars\nokugitaasaVilla ezze kweyozaako nnaku mu Uganda Cup\nEngeri Abdallah Mubiru gye yawuttuddemu abaali bakamaabe aba Vipers\n'Gavt enoonyereze ku nfa ya...\nMEEYA w'e Kawempe asabye gavumenti okunoonyerezza ku ngambo eziyitingana ku nfa ya Ssaabasumba n'okulekulira kwa...\nOmusomesa w'e Gayaza Junior...\nOmusomesa wa Gayaza Junior School Richard Lumu ayiiyiiza oluyimba olukungubagira Ssaabasumba Cyprian Kizito...\n'Mwegendereze amannya ge mu...\nAbazadde bakubiriziddwa bulijjo okubeera abegendereza ennyo ku mannya ge batuuma abaana baabwe beewale okumala...\nOkufa kwa Ssaabasumba kutuk...\nOMULABIRIZI wa West Buganda, Rt. Rev Henry Katumba Tamale ye yakulembeddemu okusinza kwa Paasika mu Lutikko ya...\nEklesia y'Abasodokisi mu Ug...\nEKLESIA y'Abasodokisi mu Uganda esabidde Kabaka Ronald Muwenda Mutebi II ng'Obuganda bw'etegekera okujaguza amazaalibwa...\nOkufa kwa Ssaabasumba kutukosezza mu ...\nKitalo! Munnamawulire Kavuma Kaggwa a...


Omugagga Sudhir agguddewo ekizimbe ekipya Abapangisa ne bamuwanjagira ku z'obupangisa\nABASUUBUZI mu Kampala basiimye nagagga Sudhir Rupaleria okubawa omukisa ku kizimbekye ekipya okusasula ssente z'obupangisa mu ssente za Uganda.\nEnkya ya leero, Sudhir, mukyalawe n'abaanabe bagguddewo ekizimbe ekipya ekyatuumiddwa Crane Plaza e Nakasero abapangisa abaakutte amaduuka ku kizimbe kino gye baakung'aanidde ne batuusa eddoboozi lyabwe eri ladiroodi waabwe.\nSudhir abategeezezza nti kino ky'ekizimbe ekisoose mu Uganda okugenda okubeera amaduuka agatunda buli kintu ng'omuntu bw'ayingira avaamu aguze buli kimu kye yetaaga. Agambye nti obutafaananako bizimbe bye ebirala, ku kino abantu bagenda kusasula mu ssente za Uganda baleme okukalubirizibwa olwa ddoola erinnya buli kiseera.\nSudhir agambye nti abapangisa abawadde omukisa gwa myaka ebiri nga tabongeza ssente za bupangisa era endag'aano ze bagenda okuteekako emikono nga bafuna amaduuka, zigenda kubeerako ssente nga tezongezeddwamu wadde ekikumi.\nEkizimbe kino ekiriko amaduuka 281 n'ebifo ebipangisibwa okuteekamu ofiisi ne woteeri 66 era kirina paakingi waggulu ya mmotoka 190. Sudhir abagambye nti bagenda kusasula ssente za paakingi ddoola 50 okumala emyaka ebiri egisooka ate oluvannyuma bajja kudda ku ddoola 60 buli mwezi


Bukedde Online - Akumye ku famire ye omuliro lwa kuteebereza mukazi we kwendera mu bufumbo\nAbakulembeze mu Kawempe bennyamivu lwa bal...\nMutumba eyakumye ku nnyumba ye omuliro ne mufiiramu bbebi we Nambooze\nRonald Mutumba okuva mu mbeera kiddiridde okukubira nga mukyala we Annet Mirembe amasimu nga tagakwata ate ng'olumu agakuba ng'alina baayogera nabo mu kiro ekintu ky'agamba nti abaddenga alina abasajja baayogeranga nabo mu kiro.\nMutumba omukyala ono abadde amulinamu abaana bataano era nga awaka wabaddewo abaana babiri okuli; Viola Nansereko 16 ne Victoria Nambooze ow'emyaka ebiri n'ekitundu era ng'ono yaggyiiridde mu nnyumba n'abengeya oluvannyuma lwa poliisi ezikiza omuliro okulwawo okutuuka mu kifo kino.\nMuwala wa Mutumba omukulu eyabadde asuze mu nnyumba Viola Nansereko yategeezezza Bukedde nti kitaabwe Ronald Mutumba abadde takyabeera na nnyaabwe era awaka ajja lwalumu, naye ku Lwokuna yamukubidde n'amutegeeza nti yali waakusula eno enkeera ku Lwokutaano era maama we n'amulindirira.\nMirembe ng'apooca n'ebisago\nNansereko agamba nti kitaabwe olwatuuka awaka ne bayombamu ko ne maama we kyokka ne batagenda wala naye eyo mu kiro nga mu ssaawa 8 kitaawe yamuzuukusa n'amusaba afulume ebweru eno nga bw'akubira baganda ba Nansereko amasimu ng'abalagirira w'agenda okuteeka ebyapa by'ettaka n'ebiwandiiko ebirala.\nOno ayongerako nti kitaawe yamulemerako nnyo okufuluma wabweru kyokka nga nnyina amugaana era nga bw'amubuuza ensonga lwaki afulumya omwana ebweru ekiro mu matumbibudde era Nansereko n'addawo ne yeebaka.\nNga wayise akaseera Nansereko agamba nti kitaawe yatandise okuyiira nnyina ebintu by'ataategedde eno nga nnyina Mirembe bw'abuuza Mutumba biki by'amuyiira ebinnyogoga bityo naye nga Mutumba tamuwuuna.\nEbimu ku bintu ebyasaanyiziddwaawo omuliro\nOno olwamaze okukola kino n'akwata akabiriiti n'akakoleeza n'akakasuka ku buliri Mirembe kwe yabadde yeebasse ne muwala we omuto Victoria Nambooze ow'emyaka 2 ennyumba yonna n'etandika okuteta era ekyaddiridde kwabadde kukuba nduulu eyasombodde abatuuze.\nNansereko agamba nti olwalabye nga Mutumba akoleezezza omuliro n'afubutuka mu buliri n'asamba oluggi n'afuluma wabweru eno nga bw'akuba enduulu kyokka abadduukirize ne balwawo okutuuka engeri gye batya kafiyu okubakwata.\nMbabazi owa URA abuzeewo n'assa famire ye ku bunkeeke\nLwakataka byongedde okumwonoonekera\nAbatemu balumbye ssemaka ne batemako mukaziwe omutwe


Pulugulaamu ya Kenzo okudda e Uganda ewanvuye...\nGwe yabadde ayogerako ye musumba munne Jackson Ssennyonga eyatuukirira abaddukanya Namboole n’abasasula okukozesa ekisaawe kino okumala emyaka egiwerako buli Lwakutaano olusooka mu mwezi gwa October, Bugingo kw’abadde ategekera okusaba kw’Ameefuga.\nWabula Bugingo yategeezezza abawagizi be nti wadde munne yakoze bino nti kyokka yamusalidde amagezi naye n’asasula olunaku olulala nga kitegeeza nti nabo tebajja kuva Namboole bwe kiba nga kye kyabadde ekigendererwa kye.\nYagambye nti newankubadde ng’omuntu eyabayingirira ku lunaku lwe bategekerako independence night yakozesa nsimbi n’ategeeza nti ensimbi si zezitwala abantu mu ggulu nga n’olwekyo buli muntu yandisaanyenga okumala okwetegereza buli kintu kyakola.\nBugingo yakutte akazindaalo ku ssaawa 7:04 ez’ekiro era yatandise na kwebaza bantu abaagenda e Namboole mu Independence night ya guno omwaka ne bagumira buli mbeeera enzibu gye baasanga nga mwalimu n’enkuba okutonnya wabula ne balemerako olw’okuba bamanyi kye baagala.\nYazzeeko na kwebaza abavubuka olw’okweyongera okwagala Katonda era mu kusaba okwabaddeyo ku Lwokutaano ennamba esinga yabadde ya bavubuka obwedda abayimba nga bwe bazina olwo ne Bugingo n’abeegattako.\nYagambye nti ye si musuubuzi mu njiri nga n’olwekyo ye obutaggyayo ssente ze yateeka mu nteekateeka y’olukungaana lwa Independence night takirinaako buzibu bwonna kubanga ekigendererwa kye ekisooka yali amaze okukituukiriza nga kino kye ky’okulokola abantu ate nga bangi abaalokoka ku lunaku olwo.\nBugingo yagambye nti ku Ssande eno nga 13 October agenda kulangirira olunaku olupya lwe yafunye olugenda okubaako Independence night y’omwaka ogujja.\nYagambye nti Namboole yasigala emubanja obukadde 71 ate ye si musajja mulyazamaanya ekitegeza nti alina okuzisasula n’ategeeza nti kati ebbanja eryo lisalise okutuuka ku bukadde 50 olw’abantu ab’enjawulo abavuddeyo ne bakwatiza wamu okulaba nga lisasulwa.


Bukedde Online - Omujjuzo mu ddwaaliro e Mukono gweraliikiriza\nMukomye okusosola abalwadde b'ensimbu\nEngeri bbeeyi y'obujjanjabi esukkiridde bw...\nAbalwadde n’abajjanjabi mu ddwaaliro e Mukono beeraliikirivu olw’omujjuzo oguyitiridde gwe bagamba nti gwandibaleetera okukwatibwa ssennyiga omukambwe.\nEddwaaliro lya Mukono ng’abalwadde balindiridde obujjanjabi.\nOkuva mu November w'omwaka oguwedde okutuuka Obulamu kati ku bantu 1,350 abaakebereddwa ssennyiga omukambwe nga baggyibwako amalusu g'omu kamwa mu ddwaaliro lino, abasoba mu 83 be bazuuliddwa nga balwadde. Abaazuulibwa n'obulwadde kwaliko n'abasawo.\nDr. Anthony Kkonde akulira ebyobulamu ku lukiiko lw'ekibuga Mukono agamba nti gye buvuddeko waliwo omu ku basawo baabwe amannya galekeddwa) eyafuna ssennyiga omukambwe.\nBaamuddusa mu ddwaaliro e Mengo okufuna obujjanjabi kyokka olw'obuseere bw'eddagala ab'e Mengo baamukwatirayo nga baagala asooke asasule ebbanja lya 1,200,000/- ezaali ez'obujjanjabi.\nEbbanja nga balimazeeyo baamutwala e Mulago kyokka nayo tebyali byangu nga baamusaba obukadde obusoba mu busatu era nayo ne bamukwattirayo kyokka abooluganda ne minisitule y'ebyobulamu ne babiyingiramu ne bamusasulirako ku ssente nga kati yawona wadde nga tannadda ku mulimu.\nWaliwo n'abasawo abalala abalwadde ba ssennyiga omukambwe nga mu kiseera kino bafuna obujjanjabi mu malwaliro ag'enjawulo.\nEMBEERA MU DDWAALIRO LINO\nEnnaku bbiri omusasi ze yamaze ku ddwaaliro lino yakizudde nti omujjuzo mungi naddala.ku waadi y'abakyala abeembuto abagenda okubateekateeka okuzaala obulungi Enkola ya Tonsemberera bagivaako. Ekifo kyonna kijjudde nga n'entebe kwe batuula ntono era abamu obasanga bayimiridde.\nTewali mabanga olwa balina embuto abali wakati 600 ne 700 eddwaaliro lino okunywa eddagala ate abamu bagendayo kuzaala. Waliwo abava e Bweyogerere, Kireka mu Wakiso nabo ne bagenda mu ddwaaliro lino.\nABALWADDE N'ABAJJANJABI BOOGEDDE\nDiana Atukunda, 23 omuyizi mu Yunivasite y'e Kyambogo agamba nti: Nze omu ku bayizi abaafuna embuto mu muggalo gwa Covid 19 nga nnina omwana wa myezi esatu.\nLeero ndi wano ku ddwaaliro e Mukono we nazaalira omwana wange nga nzize okuwerekerako muto wange naye eyafuna olubuto nga yali amaze S4, nga muyizi munne ye yalumufunyisa.\nOkuzaala omwana wange bannongoosa oluvannyuma lw'olubuto okunumira wiiki nnamba omwana n'akoowa. Wabula abasawo bantegeeza nti bagenda kunnongoosa misana ne bawa ensonga nti ekiro tebalongoosa kubanga tebalina basawo bamala era omukyala bw'abeera waakulongosebwa kiro bamuwa ebbaluwa emwongerayo e Kawempe ne Kawolo.\nAkulira Woodi y'abembuto n'abaana Alex Naamala agamba nti eddwaaliro lino lissa essira ku bakyala basobole okuzaala obulungi. "Olunaku tufuna abeembuto abajja okunywa eddagala abasuka mu 300. Kyokka ekizibu nti abantu batwala obulwadde bwa ssennyiga omukambwe nga eky'okusaaga.\nKubanga bangi ebigobererwa okutangira obulwadde baabivaako omuli; okwewa amabanga, okunaaba mu ngalo n'okwambala obukookolo era twakifuula tteeka nti atakambdde tetumujjanjaba.\nKyokka okwewa amabanga kwe kusoomoozebwa okusinga kubanga ekifo kifunda ate abakyala bangi. Musawo Naamala agamba nti baagala Gavumenti ebongere ku muwendo gw'abasawo mu waadi yaabwe.\nMu kiseera kino balina abasawo 5 nga batono ddala ate olw'obulwadde bwa ssennyiga omukambwe, abayizi abasoma obusawo abajjanga ku ddwaaliro okwegezaamu baayimirizibwa. "Ekirala naffe ng'abasawo twagala batuweeyo akasiimo nga kino kijja kutuzzaamu amaanyi.\nDr. Christopher Bingi omu ku basawo ku ddwaaliro lino agamba nti wadde eddwaaliro lyasuumusibwa okuva ku Health Centre lV okufuuka eddwaaliro erijjuvu, bino biri mu bigambo kubanga ku basawo 9 abalina okubaawo, balina 4 bokka. Ebikozesebwa mu kutangira ssennyiga omukambwe mu basawo kikyali kizibu ate omujjuzo gulemesa abasawo n'abalwadde okwewa amabanga.\nEddwaaliro teririna ambyulensi esobola kwongerayo balwadde abeetaaga kufuna obujjanjabi obusingako nga balina mmotoka ya Double Cabin emaze emyaka 15, gye bakozesa emirimu gyonna.\n"Twetaaga ambyulensi esobola okutambuza abalwadde abayi, ebyuma ebikebera okuzuula obulwadde obuluma omuntu ebya X-rays, eddwaaliro teribirina ng'ababeera balina okukeberebwa babasindika mu malwaliro amalala nga n'abamu bagenda mu g'obwannannyini.\nEBYOBUFUZI BIREMESEZZA OBUJJANJABI OKUTUUKA KU BALWADDE\nDr. Kkonde agamba nti, ebyobufuzi ebiyingidde mu mpeereza y'eddwaaliro ye kanaaluzaala alemesezza abasawo okutuusa empereza ematiza eri abalwadde. Kiva ku boobuyinza mu disitulikiti y'e Mukono okwagala okwezza obuvunaanyizibwa bw'eddwaaliro ate nga munisipaali be bannannyini kubanga mu mateeka alina ekyapa ye\namannya galekeddwa) eyafuna ssennyiga\nBaamuddusa mu ddwaaliro e\nMengo okufuna obujjanjabi kyokka\nab'e Mengo baamukwatirayo nga\nbaagala asooke asasule ebbanja lya\n1,200,000/- ezaali ez'obujjanjabi.\nEbbanja nga balimazeeyo baamutwala\ne Mulago kyokka nayo tebyali\nbyangu nga baamusaba obukadde\nobusoba mu busatu era nayo ne\nbamukwattirayo kyokka abooluganda\nne minisitule y'ebyobulamu ne babiyingiramu\nne bamusasulirako ku ssente\nnga kati yawona wadde nga tannadda\nku mulimu. Waliwo n'abasawo abalala\nabalwadde ba ssennyiga omukambwe\nnga mu kiseera kino bafuna obujjanjabi\nmu malwaliro ag'enjawulo.\nEnnaku bbiri omusasi ze yamaze ku\nddwaaliro lino yakizudde nti omujjuzo\nmungi naddala.ku waadi y'abakyala\nabeembuto abagenda okubateekateeka\nEnkola ya Tonsemberera bagivaako.\nEkifo kyonna kijjudde nga n'entebe\nkwe batuula ntono era abamu obasanga\nbayimiridde. Tewali mabanga olwa\nbalina embuto abali wakati 600 ne 700\neddwaaliro lino okunywa eddagala ate\nabamu bagendayo kuzaala. Waliwo\nabava e Bweyogerere, Kireka mu\nWakiso nabo ne bagenda mu ddwaaliro\nDiana Atukunda, 23 omuyizi mu Yunivasite\ny'e Kyambogo agamba nti:\nNze omu ku bayizi abaafuna embuto\nmu muggalo gwa Covid 19 nga nnina\nomwana wa myezi esatu.\nLeero ndi wano ku ddwaaliro e\nMukono we nazaalira omwana wange\nnga nzize okuwerekerako muto wange\nnaye eyafuna olubuto nga yali amaze\nS4, nga muyizi munne ye yalumufunyisa.\nOkuzaala omwana wange\nbannongoosa oluvannyuma lw'olubuto\nMeddie Ssentongo olutuuse ewa Gitawo n'awera okuddamu okujooga\nEbintu abayimbi bye bakola ne binyiiza abadigize


Ab’eTeso bawakanyizza olukalala lwabegenda okuliyirirwa | Dembe FM 90.4\nAb’eTeso bawakanyizza olukalala lwabegenda okuliyirirwa\nMunnamateeka wabantu abakosebw aolutalo mu bitundu bye Teso awandikidde gavumenti, omukuku gwebbaluwa ngawkanya olukalala lwabantu olwafulumye, abagambibwa nti bebakosebwa.\nBano bagamba nti kwabadde kukontana ne kooti ekiragiro kyeyayisa nga 17 Sebutemba 2021 nga yalagira nti waberewo okwkennenya olukalala lwabantu emitwalo 3 mu 3,664 abakosebwa olutalo mu kitundu kino era batandike okubaliyirrira mu Okitobba.\nRichard Anguria Omongole, okuva mu bannamateeka ba Omongole & Co. Advocates mu bbaluwa gyeyawandiise nga 22 Sebutemba eri amyuka Sipiika wa palamenti ne Ssabawolerereza wa gavumenti yagambye nti olukalala olwafulumye mujuddemu abantu abempewo atenga abantu abatuufu abakosebwa baalekeddwa ebali.\nAgambye nti baliko olukiiko lwebetabamu mu kusooka nga lwetabwamu abakulu okuva mu wofiisi ya Sipiika nabaava mu wofiisi ya Ssabawolererza wa gavumenti, nebakaanya ku bantu abatuufu abatekeddwa okuliyiririrwa.\nKinajjukirwa nga 17 Sebutemba, omulamuzi Henry Peter Adonyo, owe Soroti yeyayisa ekiragiro eri gavumenti okwetegereze olukalala.\nJulius Ochen, nga ye ssentebbe owa Teso war claimants, eyali omubaka we Kapelebyong ategezezza banaffe aba Daily Monitor nti ssi bamativu wlwnegeri gavumenti gyedibazeemu entekateeka eno neremera ku nkalala okuli abantu abempewo.\nWabula Ssabawolerereza wa gavumenti Kiryowa Kiwanuka, bweyatukiriddwa yagambye nti tanabandaala mu wofiisi, kubanga mupya ensonga ezimu tnazitegeera bulungi.


Yobu 19 | Bayibuli ey'Oku Mukutu Gwaffe Ogwa Intaneeti | New World Translation\nYobu addamu (1-29)\nAgaana okunenyezebwa “mikwano” gye (1-6)\nAgamba nti bamwabulidde (13-19)\n“Omununuzi wange mulamu” (25)\n19 Awo Yobu n’addamu nti: 2 “Munaatuusa wa okunnyiiza,+Nga mummenyaamenya n’ebigambo byammwe?+ 3 Munnenyezza* emirundi kkumi;Temukwatiddwa nsonyi kumpisa bubi bwe muti.+ 4 Bwe mba nga nnakola ensobi,Ensobi eyo eba yange. 5 Bwe mweyongera okunneekulumbalizaako,Nga mugamba nti ekivume ekindiko kiŋŋwanidde, 6 Mumanye nga Katonda y’ampabizza,N’ankwasiza mu kitimba kye. 7 Laba! Bwe ndeekaana nti, ‘Ettemu!’ tewaba anziramu;+Nkoowoola bannyambe, naye tewali bwenkanya.+ 8 Ekkubo lyange alizibye n’ekisenge ky’amayinja, era sirina we mpita;Amakubo gange agataddemu ekizikiza.+ 9 Anzigyeeko ekitiibwa kyange,Era aggye engule ku mutwe gwange. 10 Ammenyaamenya enjuyi zonna okutuusa lwe nsaanawo;Essuubi lyange alisiguukuludde ng’omuti. 11 Obusungu bwe bumbuubuukira,Era antwala ng’omulabe we.+ 12 Eggye lye lijja ne linzingiza,Lisiisira okwetooloola weema yange. 13 Angobyeeko baganda bange,N’abo abammanyi banjabulidde.+ 14 Mikwano gyange egy’oku lusegere* gigenze,N’abo be nnali mmanyi obulungi banneerabidde.+ 15 Abo be nnakyazanga mu maka gange+ n’abazaana bange bantwala ng’omuntu gwe batamanyi;Ndi mugwira gye bali. 16 Mpita omuddu wange, naye tannyanukula;Mmwegayirira ankwatirwe ekisa. 17 Mukyala wange anneenyinyala olw’omukka oguva mu kamwa kange,+Era mpunyirira baganda bange.* 18 N’abaana abato bannyooma;Bwe nsituka, bansekerera. 19 Mikwano gyange gyonna egy’oku lusegere ginkyaye,+N’abo be nnayagalanga banneefuulidde.+ 20 Nzenna nkozze nsigadde magumba meereere,+Era mponera watono okufa. 21 Munsaasire, munsaasire mikwano gyange,Kubanga Katonda ankubye.+ 22 Lwaki munjigganya nga Katonda bw’anjigganya,+Ne munnumba olutatadde?+ 23 Kale singa ebigambo byange biwandiikiddwa,Singa biwandiikiddwa mu kitabo! 24 Kale singa byoleddwa ku lwazi,N’ekkalaamu ey’ekyuma n’erisasi ne bibeera okwo emirembe n’emirembe! 25 Kubanga nkimanyi nti omununuzi wange+ mulamu;Alijja n’ayimirira ku nsi.* 26 Wadde ng’olususu lwange lwonooneddwa bwe luti,Ndiraba Katonda nga nkyalina omubiri gwange, 27 Nze kennyini ndimulaba, so si mulala,+Amaaso gange galimulaba. Naye muli mpulira nga ntendewaliddwa! 28 Kubanga mugamba nti, ‘Tumuyigganya tutya?’+ Okuva bwe kiri nti nze nvaako obuzibu. 29 Mutye ekitala,+Kubanga abakola ebibi babonerezebwa na kitala;Kale mumanye nga waliyo omulamuzi.”+\n^ Oba, “Munvumye.”\n^ Oba, “Ab’eŋŋanda zange.”\n^ Obut., “abaana b’enda yange,” kwe kugamba, olubuto olwanzaala (olubuto lwa mmange).\n^ Obut., “ku nfuufu.”


Tetulina buzibu kukola na UPDF, Ochola ayanirizza abajaasi Pulezidenti be yatadde mu Poliisi – Watchdog Uganda\nPulezidenti Museveni ku kkono n'akulira Poliisi ye Ggwanga Okoth Ochola.\nOMUDUUMIZI wa Poliisi ye Ggwanga Martin Okoth Ochola agamba nti tewali buzibu bwonna eri Poliisi ye Ggwanga okukolera awamu ne Ggye lya UPDF, kyagamba nti kiyamba okugatta obukugu obwenjawulo wakati mu kukola emirimu.\nOchola okwogera bino abadde ayaniriza abajaasi 4 Pulezidenti be yasindise mu kitongole kya Poliisi okubaako emirimu egyenjawulo gye baddukanya okusinziira ku bukugu bwabwe.\nMubasindikiddwa mu Poliisi mulimu Col. Serunjogi Ddamulira abadde akulira ekitongole ekirwanyisa obutujju mu kitongole ekikessi ekyamaggye CMI, nga kati yagenda okukulira ekitongole ekikessi mu Poliisi ye Ggwanga, nga adda mu bigere bya Kkamisona Godfrey Chombe, asindikiddwa okumyuka akulira Poliisi yeNsi yonna.\nBrigadier Jack Bakasumba nga ono abadde akulira ettendekero lya bajaasi abatendekebwa okuyambako mu kukuuma emirembe mu Disitulikiti ye Nakaseke, kati afuuliddwa akulira ebitongole ebikessi byonna mu Poliisi.\nBrigadier Godfrey Golooba ono yagenda kati okukulira embeera z’abakozi n’okwekulakulanya mu Poliisi nga adda mu bigere bya AIGP Haruna Isabirye asindikiddwa okukwasaganya emirimu gya Poliisi ku kitebe kya Uganda mu Ggwanga lya America.\nYe Col. Jessy Kamunamwine kati yagenda okukulira eby’emirimu byona mu Poliisi nga adda mu bigere bya AIGP Moses Balimwoyo asindikiddwa mu Ggwanga lya Algeria okukola mu Poliisi ya Africa eyawamu.\nOhola agambye nti beebaza baganda baabwe aba UPDF bulijjo okukkirizanga n’okubawa omukisa okukolera awamu kubanga balina obukungu bwe bayinza okuleeta ne babugatta wamu n’abaPoliisi emirimu omuli okunonyereza ne bilala ne bitambula bulungi.\nAnenyezza abantu abagamba nti Pulezidenti afudde ekitongole kya Poliisi okuba ekyamaggye, nagamba nti sikituufu kubanga nti ye guno agulaba nga mukisa okugatta awamu amagezi mu by’okwerinda bye Ggwanga.\nI was endorsed as People Power Chairperson - Lubwama


Bukedde Online - Dr. James Mulwana afudde\nDr. James Mulwana afudde\nKkwiini ayambazza Bannayuganda ebitiibwa...\nOmukazi atiisizza okwetta n'abaana be\nMunnamakolero omututumufu Dr.James Mulwana afudde enkya ya leero (Lwakubiri), mu ddwaaliro e Nakasero.\nBya Frank Lukwago ne Catherine Lutwama\nMUNNAMAKOLERO omututumufu, Dr.James Mulwana afudde enkya ya leero (Lwakubiri), mu ddwaaliro e Nakasero.\nMulwana (76), afiiridde mu ddwaaliro lya Case Clinic, e Nakasero mu Kampala, era obulwadde obumusse tebunnategeerekeka, kyokka abasawo bagamba nti okulumizibwa mu lubuto kye kimuviiriddeko okufa.\nDr. Mulwana amaze mu busuubuzi emyaka egisoba mu 50 era nga ye yatandikawo ekkolero lya Nice House of Plastics Limited mu 1970, era mu 1991 n'atwalira ddala obwannannyini mu kkampuni ya Uganda Batteries Limited.\nMu August w’omwaka oguwedde (2012), Mulwana ajjukirwa nnyo bwe yavaayo n'ayogera ku mateeka g’oku nsalo za Uganda n'amawanga amalala, bwe gali amanafu, agakkiriza Abagwira okuyingira eggwanga kyere nga tewali abakuba ku mukono, ekiviiriddeko Abachina okwenyigira mu bizinensi entono ezitagya mu bayinvesta b'osuubira okututumula eby'enfuna by'eggwanga n'okwongera ku bungi bw'emirimu eri bannansi.\nEra ye nnanyini faamu ya JESA efulumya amata n’ebiva mu mata eby’enjawulo wano mu Uganda ne Rwanda, awamu ne JESA Investments Limited ne Nsimbe Estates Limited erima ebimuli.\nMu 1988 yakuliramu bannamakolero banne ne bazuukiza ekibiina kya bannamakolero mu Uganda ekya Uganda Manufacturers Association era nga ye yasooka okuba ssentebe waakyo okutuusa mu 2000.\nMulwana w'afiiridde nga ye ssentebe w’olukiiko olufuzi olwa bbanka ya Standard Chartered.\nEbirala ebikulu ku Dr. James Mulwana:\nMu 1967, yatta omukago n'Abangereza, aba kkampuni ya Chloride (UK), ne batandikawo kkampuni ya Associated Battery Manufactures Ltd, oluvannyuma eyeetongola ku Bazungu n'efuulibwa Uganda Batteries Ltd mu mwaka gwa 1990.\nMu 1970, yatandikawo ekkolero lya Ship Tooth Brush Factory Ltd; kati eriyitibwa Nice House of Plasitics, erikola ebintu by'omu maka ebya pulaasitiika omuli; obusenya amannyo, amabaafu, amasowaani, ebikopo, obutebe n'ebirala njolo.\nMu 1988, Mulwana yazza buggya ekibiina kya Uganda Manufactures Association era n'afuuka ssentebe waakyo okutuusa mu mwaka gwa 2000.\nMu 1996, yalondebwa ku bwa ssentebe w'ekibiina kya Private Sector Foundation Uganda Limited.\nAbadde mmemba ku kibiina kya International Finance Corporation Business Advisory Council.\nAbadde mmemba ku lukiiko olufuzi mu kkampuni ya Insurance Company of East Africa.\nAbadde ssentebe w'ekibiina kya East African Business Council, ekikulu ennyo mu mawanga agali mu mukago gwa East African Community omuli; Uganda, Kenya Tanzania, Rwanda and Burundi.\nAbadde ssentebe ku lukiiko lwa Board of Trustees mu kkampuni ya Eskom (U) Ltd, ekola amasannyalaze mu Uganda.\nMulwana era abadde ssentebe w'akakiiko akawi k'amagezi n'okuwabula mu kibiina kya Uganda Manufactures Association (UMA).\nMulwana alese nnamwandu omu n'abaana basatu.\nTujja kukutuusaako ebirala ku Mulwana.\nDr.James Mulwana afudde\nAkulira essomero eryayidde bamukutte lwa bulagajjavu\nMbabazi atutte Museveni mu kkooti emusazeemu


Bukedde Online - Engeri Mossad gye yasse munnassaayansi wa Iran\nEmmotoka mwe baamuttidde.\nAMASANNYALAZE gaavuddeko ekitundu kyonna omulundi gumu. Ekyaddiridde kwabadde kubwatuka kwa kintu ekyakanze abatuuze ne beeyokya amayumba. Baagene okufuluma ng'abakessi ba Yisirayiri batemudde munnassaayansi wa Iran ow'ebyafaayo. Olukwe lwapangiddwa ekitongole kya Mossad ekikettera Yisirayiri.\nLwatabudde abagezi ba Iran, kuba okuvaako kw'amasannyalaze kwasannyalazza ebyuma ebikessi olwo bbomu eyategeddwa ku kkubo n'esesebbula konvoyi munnassaayansi mwe yabadde ne bongera n'okugisasiramu amasasi agaamusse n'abakuumi be.\nEyattiddwa ye Mohsen Fakhrizadeh abadde kafulu mu ssaayansi akola bbomu n'ebyokulwanyisa eby'omutawaana naddala ebikozesa amaanyi ga nukiriya, Iran gw'ebadde esibiddeko olukoba mu kubiweesa okwetangira Yisirayiri, Amerika n'amawanga ga Bulaaya agakolagana nago.\nAbakessi 12 baava mu Yisirayiri mu bubba ne batendekebwa mu Iran mu kabuga Absard akaliraanye ekibuga ekikulu Tehran nga Gavumenti ya Iran tetegedde. Kwabaddeko bakafulu mu ssabbaawa babiri (snipers) n'abalala 10 abaabadde mu mupango gw'okukasuka bbomu n'ebissi ebirala nga batambulira mu mmotoka ez'enjawulo.\nAbatemu abalala 50, baabadde beesudde akabanga n'obutemu we bwabadde butegekeddwa okukolebwa nga bali bulindaala okutaasa bannaabwe 10 singa eggye lya Iran linaaba libasazeeko nga bamaze okukola obutemu. Abatemu baasimbye mmotoka emu ey'ekika kya Hyundai Santa Fe eyabaddemu abatujju bana abaabadde beefudde abasaabaze ng'emmotoka eri ng'ebafiiriddeko ku kkubo.\nOlwo baabadde bamaze okupima Mohsen nti agenda mu maka ge ag'omu kyalo era mu ddakiika 30, yabadde atuuse we baamuteegedde ne bakasuka bbomu mu luseregende lwa mmotoka ze ennya nga zonna teziyitamu masasi. Bbomu zaawunzizza emmotoka mwe yabadde ne yeefuula ate abatemu ne batandika okuzikubamu amasasi g'emmundu za ‘machine guns' ez'amaanyi.\nZeggudde enzigi ne bamuggyamu ne bamumaliriza n'abakuumi be bonna. Okusinziira ku mukutu gwa yintanenti ogwa Sepah Cybery ogukolagana n'eggye lya Iran erya Islamic Revolutionary Guards Corps, bino byamaze akabanga katono abaakikoze nga beeyongeddwaako bannaabwe abaabadde ku kabangali n'ebulawo era bakyanoonyezebwa.\nMohsen mu Iran yakazibwako lya taata waffe mu bya bbomu (father of Iran's bomb program) olw'ebyafaayo bya bbomu ez'omutawaana z'azze aweesa ne banne ekizze kitabula eggwanga eryo n'ekibiina ky'Amawanga Amagatte ne balissaako ne natti z'ebyenfuna lirekere awo okuziweesa.\nWakati wa 2010 ne 2015, Mohsen yatabula Amerika olw'obungi n'amaanyi ga bbomu ze yali aweesa ne banne mu nkukutu ekyawaliriza eyali Pulezidenti, Barack Obama okutta omukago ne Iran nga yeeyungiddwaako amawanga ga Bulaaya ne basaba Iran erekere awo okuziweesa bazzeewo enkolagana.\nEby'embi, Donald Trump eyajja mu buyinza nga yeeweze okuggyawo ebintu ebimu Obama bye yakola, mu May wa 2018, yaggyawo endagaano eyo eyali etuumiddwa Joint Comprehensive Plan of Action (JCPOA) ng'agamba nti Iran yali ebatimba bbula ng'egenda mu maaso n'okukola ebyokulwanyisa ate nga kw'egasse n'okufuna obuyambi okuva mu Amerika.\nEndagaano bwe yavaawo olwo Mohsen n'addamu buto okuweesa nga tewali amukuba ku mukono. Nga bavudde mu ndagaano, ekitongole ky'Abamerika ekiketta ebweru waayo ekya (Central Intelligence Agency (CIA) kyakwatagana n'ekya Mossad ne baluka olukwe olumaze emyaka ebiri okutemula munnassaayansi ono.\nTageti yabadde ya kumutta nga Trump tannava mu ntebe nga January 20, 2020 Joe Biden eyamuwangula mu kalulu lw'agenda okulayira wadde nga yagaana okukkiriza ebyava mu kulonda. Omukulembeze wa Iran ow'oku ntikko, Ayatollah Ali Khamenei yalayidde nga bw'agenda okwesasuliza ku buli ggwanga eryenyigidde mu lukwe luno.\nKKANSO Y'E LUBAGA ESSIIMYE KANSALA ASINZE BANNE OKUTEESA\nBesigye yeezoobye ne poliisi


Bukedde Online - Avunaaniddwa gwa butemu lwa kwokyera mukazi we mu nnyumba\nEbiwalirizza Paasita Yiga okuddukira e Sou...\nOMUSAJJA agambibwa okwokera mukazi we n’abaana mu nnyumba ng’ayagala bafe atwale ennyumba gye baali bakaayanira asimbiddwa mu kkooti e Nakawa n’avunaanibwa omusango gw’okugezaako okutta omuntu.\nKawala ng’ali ku kitanda. Kateregga ( ku ddyo) ng’atwalibwa mu kkkooti.\nMohammed Kateregga ow'omu Mbuya zooni lll mu Munisipaali y'e Nakawa agasimbaganye n'Omulamuzi Agnes Alum n'amusomerwa omusango guno.\nKigambibwa nti nga January 7, 2019, Kateregga ng'akozesa amafuta ga petulooli yakuma ku nnyumba ya Suzan Kawala omuliro ng'agezaako okumutta.\nKateregga omusango agwegaanyi n'asaba kkooti okweyimirirwa kyokka omuwaabi wa Gavumenti, Pamela Alogot n'awakanya okusaba kuno n'ategeeza nga bwe balina obujjulizi bwe bakuhhaanya obukwata ku musango guno ate n'omuntu gwe yatuusaako obulabe akyajjanjabirwa mu ddwaaliro e Mulago ng'ali ku byuma mw'assiza.\nOmulamuzi Alum akkiriziganyizza n'okusaba kwa Alogot n'agaana Kateregga okweyimirirwa n'amutegeeza nga bw'alinda oludda oluwaabi okukomekkereza okunoonyereza era n'amusindika ku limanda mu kkomera e Luzira okutuusa nga nga February 4, 2019.\nOluvannyuma lwa kkooti okwabuka abooluganda lwa Kawala beemulugunyizza eri Omulamuzi Alum ne bategeeza ng'abaana ba Kawala bwe bali mu mbeera embi singa Kateregga ayimbulwa ayinza okubatuusaako obulabe.\nOmu ku baana bano eyaleeteddwa mu kkooti e Nakawa yabadde mu mbeera mbi nga talya era bamuggye mu ddwaaliro e Mulago gy'abadde ne maama ng';ajjanjabibwa.\nEmmanuel Tumukunde omu ku booluganda lwa Kawala yategeezezza nti abafumbo bano baludde nga balina obutakkaanya mu maka obwavaako ne Kateregga okusenguka n'afuna ennyumba endala gye yapangisa.\nObutakkaanya buno bwava ku bwannannyini bw'ekifo Kawala we yali abeera kubanga buli omu yali agamba nti ye yagulawo.\nTumukunde agambye nti Kateregga yasalawo okwagala okutta Kawala asobole okwezza ennyumba eno wamu ne poloti era ne bwe baali bamukutte yagezaako okugulirira abaserikale bamuleke adduke asobole okuwona omusango.\nObubonero bwa laavu ekaddiye\nEbinnya bitabudde abakolera...\nAbasuubuzi, abasaabaze ne baddereeva mu ppaaka ya takisi eya Usafi batabuddwa olw'ebinnya ebiri mu kifo kino ng'enkuba...


Engero za Baibuli: Abalenzi Bana mu Babulooni - Omukutu Omutongole ogw’Abajulirwa ba Yakuwa ku Internet\nKABAKA Nebukadduneeza atwala e Babulooni Abaisiraeri bonna abasingayo okuba abayigirize. Oluvannyuma kabaka alondamu abavubuka abasingayo okulabika obulungi n’obugezi. Bana ku bo be bavubuka b’olaba wano. Omu ye Danyeri, ate abalala abasatu, Abababulooni babayita Saddulaaki, Mesaki ne Abeduneego.\nNebukadduneeza ateekateeka okutendeka abavubuka bano okumuweereza mu lubiri lwe. Oluvannyuma lw’emyaka esatu egy’okutendekebwa, ajja kulondamu abavubuka abasingayo obugezi bokka okumuyamba okugonjoola ebizibu. Kabaka ayagala abavubuka okuba ab’amaanyi era abalamu obulungi nga batendekebwa. N’olwekyo, alagira abaweereza be okubawa emmere ennungi n’omwenge kabaka n’ab’omu maka ge bye balyako.\nTunuulira omuvubuka Danyeri. Omanyi ky’agamba omuweereza wa Nebukadduneeza omukulu ayitibwa Asupenaazi? Danyeri amugamba nti tayagala kulya mmere eva ku mmeeza ya kabaka. Naye Asupenaazi mweraliikirivu. ‘Kabaka asazeewo bye munaalya ne bye munaanywa,’ bw’atyo bw’agamba. ‘Era singa temulabika bulungi ng’abavubuka abalala, ayinza okunzita.’\nBwe kityo Danyeri agenda eri oyo Asupenaazi gwe yasigira okumulabirira ne banne abasatu. ‘Nkusaba otugezese okumala ennaku 10,’ bw’atyo bw’amugamba. ‘Tuwenga enva endiirwa okulya n’amazzi okunywa. Oluvannyuma otugeraageranye n’abavubuka abalala abalya emmere ya kabaka, olabe baani abasingako okulabika obulungi.’\nOmusigire akkiriza okukola ekyo. Era ennaku 10 bwe ziggwaako, Danyeri ne banne abasatu balabika bulungi okusinga abavubuka abalala bonna. Bwe kityo omusigire abaleka beeyongere okulya enva endiirwa mu kifo ky’emmere ya kabaka.\nKu nkomerero y’emyaka esatu abavubuka bonna batwalibwa ewa Nebukadduneeza. Oluvannyuma lw’okwogera nabo bonna, kabaka alaba nti Danyeri ne banne abasatu be basinga obugezi. N’olwekyo abasigaza mu lubiri lwe okumuyamba. Era buli kabaka bw’abuuza Danyeri, Saddulaaki, Mesaki ne Abeduneego ebibuuzo oba buli lw’abawa ebizibu eby’amaanyi okugonjoola baba bamanyi emirundi 10 okusinga bakabona be bonna oba abasajja be abagezigezi.\nAbalenzi abana abali mu kifaananyi be baani, era lwaki bali e Babulooni?\nNebukadduneeza ateekateeka kukolera ki abavubuka abo abana, era kiki ky’alagira abaddu be okukola?\nKu bikwata ku mmere n’eby’okunywa, kiki Danyeri ky’asaba ku lulwe ne ku lwa banne abasatu?\nOluvannyuma lw’okulya enva endiirwa okumala ennaku kkumi, Danyeri ne banne abasatu baawukana batya ku bavubuka abalala?\nDanyeri ne banne abasatu bajja batya okubeera mu lubiri lwa kabaka, era mu ngeri ki gye basinga bakabona n’abasajja abagezigezi?\nSoma Danyeri 1:1-21.\nTwetaaga kufuba mu ngeri ki okusobola okuziyiza ebikemo n’okuvvuunuka obunafu? (Dan. 1:8; Lub. 39:7, 10; Bag. 6:9)\nMu ngeri ki leero abavubuka gye bayinza okukemebwa oba okupikirizibwa okwenyigira mu bintu ebimu abamu bye batwala okuba ‘ebirungi’? (Dan. 1:8; Nge. 20:1; 2 Kol. 6:17-7:1)\nBye tusoma mu Baibuli ku bavubuka Abaebbulaniya abana bituyamba kutegeera ki ekikwata ku kufuna obuyigirize obw’ensi? (Dan. 1:20; Is. 54:13; 1 Kol. 3:18-20)


KINO KIWEDDE! Amaggye gayogedde amazima ku by'okukwattibwa kwa Gen Kale Kayihura, tubatwala mu kkooti, naffe tubikooye - Galaxy FM 100.2\nKINO KIWEDDE! Amaggye gayogedde amazima ku by’okukwattibwa kwa Gen Kale Kayihura, tubatwala mu kkooti, naffe tubikooye\nAmaggye gavuddeyo ku bigambibwa nti eyali adduumira Poliisi mu ggwanga Gen Kale Kayihura yakwatiddwa akawungeenzi k’olunnaku olw’eggulo ku misango egyenjawulo.\nAmawulire okuva olunnaku olw’eggulo gayitingana n’okusingira ddala ku mukutu ogwa Face Book nti Gen Kayihura yakwattiddwa era mbu akumibwa amaggye ga Special Forces Command (SFC) ku Senior Officers’ Mess e Kololo.\nWabula Captain Denis Omala okuva mu kitongole kya SFC agambye nti Gen Kayihura tanakwatibwa era abantu balina okomya okusasaanya amawulire amakyamu.\nMungeri y’emu agambye nti batandiise okunoonyereza abantu bonna abakulembeddemu okusasaanya amawulire amakyamu bakwatibwe, batwalibwe mu kkooti kuba y’engeri yokka eyinza okuyamba okutaasa eggwanga ku bantu abalina ebigendererwa ebyokutabula eggwanga nga beyambisa emikutu gya yintaneti.\nWabula enkya ya leero, Gen Kayihura awakanyiza eby’okukwatibwa era agambye nti ali mu maka ge mu Disitulikiti y’e Lyantonde atambuza mirimu gye. Agambye nti eby’okukwatibwe kwe, naye yewunyiza nnyo okusasaanira emikutu gya yintaneti.


Bukedde Online - Poliisi etongozza okussa emisanvu ku nguudo zonna\nAbasiraamu balumbye abalokole ku katuuti ne beerangira ebisongovu\nAbbye bukadde mu Kikuubo\nEmisanvu egiri ku luguudo lw'e Masaka ate mu katono ye John Bosco Ssejjemba.\nEkikwekweto kya 'Fika Salama' nga kikolebwa ekitongole ekivunaanyizibwa ku nguudo mu ggwanga ekya UNRA ne poliisi y'ebidduka ku luguudo lw'e Masaka kitongozeddwa ku nguudo endala. Kino kiddiridde ekikwekweto kino ekyatandika nga August 11, 2016 nga baddereeva 2,412 n'emmotoka be bakwatiddwa mu kikwekweto kino.\nBano era bavuddemu ssente z'engassi obukade 400. Mu kikwekweto kino pamiti ez'ebicupuli, ezaggwaako n'abo abavuga kiraasi ezitabakkirizibwa be basinze okukwatibwa.\nMu balala kubaddeko abavuga mmotoka ganyegenya, endiima n'okuyisiza mu makoona. John Bosco Sejjemba akulira ebikwelweto mu UNRA yagambye nti, enguudo okuli; Kampla - Mityana, Kampala - Jinja, Kampala - Hoima ne Bombo ekikwekweto kyatongozeddwaayo.\n"Twagala kuggyawo endowooza mu bantu ababadde bagamba nti obubenje ku nguudo naddala ku Masaka buva ku kkolaasi aseerera n'engeri embi gye lwakolebwamu wabula ng'obuzibu buva ku baddereeva abavuga obubi n'emmotoka ganyegenya, " Sejjemba bwe yagambye.\nDr. Stephen Kasiima akulira poliisi y'ebidduka n'okulwanyisa obubenje mu ggwanga yagambye nti buli kakodyo baddereeva ke bakozesa bakasalidde amagezi.\nYagambye nti kati bakozesa essimu okuweereza obubaka eri bannaabwe ku 'whatsapp' okunyweza abamenye amateeka


Pulezidenti Museveni awadde abavubuka obuwumbi 3 okuva mu Disitulikiti 35 – Watchdog Uganda\nPulezidenti Museveni bwe yali akwasa abavubuka b'eKatabi ceeke eyobukadde 50 gye buvuddeko\nPULEZIDENTI Yoweri Kaguta Museveni awaddeyo obuwumbi bwe nsimbi za Uganda 3 eri ebibiina bya bavubuka eby’okwekulakulanya eby’enjawulo okuva mu Disitulikiti 35 okwetoloola eggwanga.\nEnsimbi zino azibawadde mu kawefube gwalimu ennaku zino, gwe yatongoza gye buvuddeko okusobola okumalawo ebbula lye mirimu mu Bavubuka abali mu Ggwanga.\nKino kyabikkuddwa Muky. Valentine Kasaija omuyambi we ku nsonga za bavubuka mu maka g’omukulembeze ku lw’omukaaga, nategeeza nti ensimbi zino bagenda kusooka kuzikozesa kubangula bavubuka 10 okuva mu buli Disitulikiti nga bano be bagenda okubangula banaabwe abalala ku nkozesa yaazo.\nYanyonyodde nti bano bagenda kubayigiriza okukola Ssabuuni, ebizigo bya bakyala eby’enviiri, okutungisa ebyalaani, abakola ku kuyoyoota abakyala n’obukugu obulala era nga batandika n’omwezi gw’okutaano.\n“Tukizudde nti abavubuka bambi balina ebintu bingi bye basobola okuyigirizibwa okukola n’ebafunira ddala emirimu mwe bajja ensimbi ezibabeezaawo naye nga tebalina busobozi, naye kawefube ono we tunamumaliriza nga ebimu ku bibuuzo bya bavubuka bididdwamu, kubanga buli betugenda okutendeka bwe bamala okuyiga nga tubawa ebyuma nga batandika okwekolera.” Kasaija bwe yagambye.\nOmwaka oguwedde Pulezidenti Museveni yatongoza ebibiina 10 era nga bino byaweebwa ensimbi okusobola okutandikawo bu bbanka obutono obumanyiddwanga SACCO ne kigendererwa eri abavubuka okwewolamu ensimbi bazikozese ku magoba amatono ddala.\nEbimu ku bibiina eby’atongozebwa mwalimu Katabi Artisan Sacco, Namasuba Furniture Makers SACCO, Najja One Furniture and Metal Works Sacco, Kabuusu Weilders and Traders Sacco, Kibuye Drivers and Conductors Sacco, Lubiri Lorry Drivers and Co-Drivers Sacco, Busega United Timber and Sellers Sacco ne Busega Weilders Sacco.\nMuseveni era yawa abavubuka b’omuGhetto e Kamwokya obukadde 100, bwe beeyama nti baali bagenda kugula ebyuma ebyoza emmotoka saako n’okutandikawo emirimu egy’enjawulo.\nKinajjukirwa nti mu Bajeti y’omwaka 2018/ 2019 mwatekebwamu akeesedde kamu n’obuwumbi 119 nga zino zaali z’akuweebwa bavubuka babeeko bye batandika okukola okusobola okumalawo ebbula lye mirimu.


Okunoonyereza ku ngeri Ssebulime gye yattibwamu kukyagenda mu maaso\nAbavubuka e Makindye balumirizza poliisi o...\nBaabadde balambula mazike n'ebisolo ebirala mu kkuumiro lino mu katundu akayitibwa Edward Track akali wakati wa Katoke ne Inshasha Wilderness Park ebiri mu disitulikiti ye Kanungu.\n"Twagala okutegeeza eggwanga nti waliwo abazigu abaawambye abalambuzi mu kkuumiro ly'ebisolo erya Queen Elizabeth era bwe baababuzizzaawo ne batandika okweyambisa essimu y'Omumerika gwe baawambye okukuba nga basaba ssente.\nWabula naffe nga abeebyokwerinda tetutudde tuli mu kubanoonya," Namaye bwe yategeezezza. Yategeezezza nti okuzuula nti abalambuzi bawambiddwa, kyaddiridde okulwawo nga tebabalaba abakulira wooteeri we baavudde ne basalawo okugenda okubanoonya kwe kusanga abafumbo Martins ne Berbel nga basobeddwa.\nYategeezezza nti poliisi yamaze dda okuyungula abaserikale baayo abaatendekebwa mu bukugu obwenjawulo okuva mu kitongole ekivunaanyizibwa ku bulambuzi nga bakwataganye n'ebitongole ebirala okuli ISO, CMI ne Flying Squad.\nYagambye nti poliisi era yayiye abaserikale ku nsalo okwekebejja abayingira n'abafuluma eggwanga ng'omu ku kaweefube w'okukwata abateeberezebwa okuwamba abalambuzi saako n'okulondoola essimu abazigu gye baakozesezza okukuba nga basaba ssente.\nYagasseeko nti era ekitebe kya Amerika kyategeezeddwa dda nga bwe waliwo munnansi waabwe eyawambiddwa ng'okunoonyereza bwe kugenda mu maaso.\nâ€˜Abatakozesa ttaka Gavt. eribaggyekoâ€™


Bukedde Online - Brig Kasirye Ggwanga alaze engeri gye yakuzaamu abaana be; Yagaana okuzaala mu mukazi atali muganda\nEngeri amawanga gye geegatta okulwanyisa...\nKalema amaze emyaka 25 ng’akolerera enkulaakulana...\nLEERO lunaku lwa bataata mu nsi yonna, ng’abantu balukozesa okufumiitiriza ku birungi bakitaabwe bye babatuusizzaako era ‘okubasiima. Munnamagye Brig. Kasirye Ggwanga amanyiddwa ng’omusajja omukambwe, namwatulira, ateeguya era ng’okubamu akafaananyi ku ngeri gy’abeeramu awaka n’engeri gye yakuzaamu\nLEERO lunaku lwa bataata mu nsi yonna, ng’abantu balukozesa okufumiitiriza ku birungi bakitaabwe bye babatuusizzaako era ‘okubasiima. Munnamagye Brig. Kasirye Ggwanga amanyiddwa ng’omusajja omukambwe, namwatulira, ateeguya era ng’okubamu akafaananyi ku ngeri gy’abeeramu awaka n’engeri gye yakuzaamu abaana be ne bikulema w’obitandikira.Kyokka eri batabani be ye taata akyasinze:\nGARVIN KASIRYE GGWANGA: Taata yatukuza ng’atwagala nnyo era ng’atutambuza mu bifo eby’enjawulo ng’atukubiriza okwetegereza embeera y’ensi. Mmujjukira bwe yatuteekanga ku mmotoka ng’asaba akalulu k’obwassentebe bwa disitulikiti y’e Mubende.\nYatukuliza mu bulamu obweyagaza, ng’atutuusaako buli kyetaago omuli okutuweerera mu masomero amalungi era nze diguli nagisomera Buyindi.\nKye nsinga okumujjukirako kwe kutuyigiriza okukola, wadde twasomeranga mu bisulo, kyokka nga mu luwummula tukola nnyo. Bwe twalimanga ng’atusasulamu ssente ze twaddangayo nazo nga poketi mmane ku ssomero.\nKino kyatuleetera okukolanga ennyo tusobole okufuna ku ssente ezeegasa nga tuddayo. Kyatuyamba nnyo okubeera abakozi mu nsi nga tetweyinudde nti kasita taata alina.\nKyokka yali musajja mukambwe era ng’atukuba n’embooko ng’obadde oso¬bezza. Wayinzanga okumunyiiza n’agenda, kyokka nga wonna w’akomerawo w’atandikira n’abuuza nti, ‘ggwe saabonerezza ajje mmutandikireko’.\nEkintu ekyasinganga okumunyiiza kwe kumulimba, era kino kyatukubyanga.\nYatuyigiriza empisa z’omu bantu, nti bw’obeera obuuza omuntu olina kumutunula mu maaso. Era yatugamba nti omuntu bw’ajjanga okukwewolako n’omulaba nga takutunula mu maaso totawaana kumuwola kuba abeera tajja kukusasula.\nMmwebaza nnyo kuba abaddewo mu bu¬lamu bwaffe, mmwagaliza olunaku olulungi era Katonda agire ng’amuwangaaza kuba tukyamuyigirako bingi.\nKASIRYE GGWANGA BY’AGAMBA\nEby’okuzaala nalwirawo ddala, kuba nayingira amagye ku myaka 20 ne nkolera mu bitundu by’eggwanga eby’ewala nga saagala kuzaala mu bakazi batali Baganda.\nOluvannyuma nafuna omukisa ne nsooka nzaalayo omwana omu, wadde nga eby’okuwasa si bye naliko. Obulamu bwange siwasangako mu nkola ntongole emanyiddwa kuba sirina budde obwo.\nAbaana nnina abawera, kyokka nga nkyazaala, kuba nze famire yange yonna yafa n’eggwawo era mu kiseera kino ndi mu kulwana lutalo lwa kuzimba kika kirala.\nAbaana be nazaalanga mu bakazi ab’enjawulo, kye nasookerangako nga nnina okubabaggyako ne mbeekuliza, bakule nga bali bumu. Kino nakikolanga olw’okuba nalina obusobozi, era abaana bange bonna basomedde mu masomero ga bbeeyi nga Kampala Parents, Agha Khan, Kibuli S.S.S, abalala mu Amerika, Buyindi ne mu mawanga amalala.\nKasirye Ggwanga ne mutabani we Garvin Kasirye\nAbakazi bangi be nazaalamu bali mu mawanga g’ebweru, era bano nabagambanga nti bw’oba ogenda kubeera bweru, kakasa nti ogenda n’abaana bo. Eno y’embeera lwaki abaana bange abasinga tebabeera mu Uganda. Ng’Omusajja Omuganda soogera muwendo gw’abaana be nnina.\nAMATEEKA KWE NKULIZA ABAANA\nAbaana bange nabakuza mu mbeera ya kijaasi, nga bavumu bakozi, era nga ne bw’ojja ng’oli mujaasi si kyangu kubatiisatiisa. Kyokka ate nabagaana okuyingira amagye, kuba ngabonaaboneddemu nnyo.\nNabayigiriza engeri gye basobola okwerwanako mu buli mbeera . Nabalaga nti ensi nzibu nnyo yeetaaga bumalirivu mu buli ky’okola.\nAbaana bange mbabuulirira ku ngeri gye balina okweyisaamu, era kizibu nnyo okusanga omwana wange ng’ali mu bintu ebitalina magezi ng’okusiba zzaala. Tebabeera mu bifo bitategeerekeka.\nObukozi kikulu nnyo era nze abaana nabakuza nga mbasasula bwe babeera bakoze omulimu. Sikirinaamu buzibu omwana okumuwa akakadde ka ssente n’akolamu ky’ayagala, kasita abeera ng’ategedde engeri ssente gye zitawaanyaamu.\nEkikulu ku muzadde akuza abaana, weeyambise nnyo akakodyo k’okwogera nabo bajja kutegeera era bakyuse. Abaana babeera bantu nga bategeera era bw’obalaga omukwano bakuwulira, ekizibu kye nafuna nalinganga obudde bwabwe butono olw’emirimu gy’ekijaasi.\nEkirala ekyonoona abaana kwe kubulwa ekyokulya. Omuzadde kakasa nti abaana balya ne bakkuta. Abaana abatakkuta mmere be bataayaaya ku kyalo, era kibanguyira okuzza emisango.\nAbaana bo nkyabazaala kuba wadde nnina emyaka 64, naye omusajja takoma nzaalo. Abazadde bakole nnyo kuba obwavu buluma nnyo naddala ng’okuze mu myaka gyaffe.” Brig. Kasirye Ggwanga bwe yayogedde ku famire ye.\nAbeepankira ku ttaka lyange nja kubakuba amasasi - Kasirye Ggwanga


YIIYO! Waaya y'omusajja yinki 5.8 etabudde ab'emikwano, bekubye ebikonde n'okwesika enviri, ebisenge bya vuvuzera bisigadde bweru - Galaxy FM 100.2YIIYO! Waaya y'omusajja yinki 5.8 etabudde ab'emikwano, bekubye ebikonde n'okwesika enviri, ebisenge bya vuvuzera bisigadde bweru - Galaxy FM 100.2\nYIIYO! Waaya y’omusajja yinki 5.8 etabudde ab’emikwano, bekubye ebikonde n’okwesika enviri, ebisenge bya vuvuzera bisigadde bweru\nAbawala eb’emikwano bakubaganye enguumi, okwesika enviiri n’okwesika amataayi nga kivudde ku musajja abadde abakyangakyanga, nga buli omu, abadde alowooza wa nkizo ku munne.\nKatemba ono abadde Busega mu Kampala, abawala ab’emikwano bombi abali mu gy’obukulu 24 -27 we balwanaganye nga buli omu, alumiriza munne okumwagalira omusajja.\nOmu ku bawala ategerekeseeko erya Deborah, agamba nti bba ategerekeseeko erya James, babadde bombi emyaka egisukka 2 kyokka ennaku zino, abadde ayongedde okunafuwa mu nsonga z’omu kisenge.\nDeborah agamba nti mukwano gwe Sandra, abadde yamusigulira omusajja James nga buli kawungeezi agenda okudda awaka, nga mukoowu nnyo nga ne by’okusinda omukwano sibyaliko, olwa mukwano gwe gw’abadde yesiga okudda ku bba, namugabula ebyalo.\nAte omusiguze Sandra agamba nti bba yamutegezaako nti Deborah takyalimu jjuyisi mu nsonga z’omu kisenge, wadde yali yakyaba enku, zeyongedde okukendera nga n’amannya ge atekateeka gakyusa, okuva ku Namazzi okudda ku Nabukalu.\nOmusiguze Sandra asigadde yewunyiza, mukwano gwe Deborah okudda mu kuyombera omusajja ku mulembe guno.\nAte Gavumenti mu ggwanga erya South Africa etandise okwebuuza ku bantu okuleeta enkyukakyuka mu sseemateeka w’eggwanga lyabwe.\nEzimu ku kyukakyuka zebagala okuleeta kwe kuwa omukisa abakyala, wadde bafumbiddwa era nga bakubiddwa embaga, okufuna abasajja abalala abayinza okuddamu okubawasa.\nKigambibwa etteeka, ligenda kuwa abakyala omukisa okuba n’abasajja abasukka mw’omu nga bw’ekiri ku basajja okufuna abakyala abasukka mw’omu.\nWabula bangi ku bannansi mu ggwanga eryo, bakisimbidde ekkuli era bagamba nti bo, tebagenda kukiwagira nga waliwo n’abakyala abakigobye.\nMungeri y’emu ne Reverend Kenneth Meshoe akulira ekibiina kya African Christian Democratic Party alabudde Gavumenti okwebuuza ennyo ku bantu ku nkyukakyuka zebalowooza okuleeta wabula ye ng’omuntu takiwagidde.\nAgamba nti teri musajja yenna ayinza kukkiriza kugabana mukyala we.\nSinga South Africa ekiteeka mu nkola ne kiyisibwa, mu Africa yonna ligenda kufuuka eggwanga erisoose okukiteeka mu nkola.


Bukedde Online - Ebya Jeff bifuuse nnamulanda....Moze ne Weasel balumirizza obulogo\nOmugagga wa Fuelex aludde ng'akukusa amafuta...\nStella Nyanzi eyeeyambula bamuyise mu kakiiko...\nABAYIMBI Moze Radio ne Weasel (muganda wa Chameleone) balumirizza maneja w’abayimbi Jeff Kiwanuka amanyiddwa nga ‘Jeff Kiwa’ okwenyigira mu bikolwa eby’obulogo.\nJeff . Ku ddyo, Moze ne Weasel\nBino baabitadde mu katambi ke baakutte ne bagamba nti Jeff Kiwa okubuulirizibwako ku by’okusalako omwana omutwe tekibeewuunyisa kubanga bw’atabuka n’omuntu akozesa nnyo olulimi lwa ‘Nja kukusiraanya odde mu kyalo”.\nBino bizzeewo nga balooya ba Jeff Kiwa balwana bwezizingirire okumuggya ku kitebe kya poliisi ekinoonyereza ku bazza emisango egy’amaanyi (SIU) e Kireka gye yaggalirwa nga bamubuulirizaako ku by’okusaddaaka omwana.\nAkatambi ka Moze ne Weasal ke baatadde ku mukutu gwa facebook kagenda bwe kati;\n“Jeff ne banno, tujje mu kamwa ko, weesiba ku bintu byaffe bye twakola n’ogamba bibyo ne weesiba ku nnyumba n’ogamba yiyo, Jeff wang’amba ogenda kundoga ogenda kunziza mu kyalo naye Jeff twakugamba ekigambo kimu ove ku bintu by’ekirogo ogoberere Mukama Katonda eyakutonda n’akuteeka mu nsi eno era nkimanyi ebigambo bino bye njogera mubiwulira, Jeff ne Allan mubimanyi.\nEbintu by’eddogo twabagamba mubiveeko nga mubyesibako, kakati mukoze ebintu byammwe mumaze okusaaddaka abantu bammwe mukutte emitwe gyammwe ate mutwesibako, Jeff bw’oba ng’oyagala okulya obuzibu bwo bweriire wekka, buli omu ali bibye tulina ebizibu byaffe bitumala okusinga okuddawo nti Jeff yakoze….”\nJeff, yakwatibwa poliisi gye buvuddeko oluvannyuma lw’omuvubuka Herbert Were ow’e Busia okusangibwa n’omutwe gwa muto we, Joel Ogema n’ateegeza nga bwe yali agutwalira ‘Jefu’, ng’amulagidde okugumusanza ku bbaala ya Dejavu e Kansanga.\nDdiiru y’omutwe gw’omwana nti yali egendererwamu kumuyingiza mu kibiina kya ba Illuminati agaggawale.\nBalooya ba Jeff bagenda mu kkooti esalewo ku muntu waabwe Looya wa Jeff, Fred Muwema yategeezezza Bukedde wiiki ewedde nga bwe bawandiikidde dayirekita w’ekitongole ekinoonyereza ku buzzi bw’emisango ekya CIID nga beemulugunya n’okusaba ku nsonga eziwerako omuli omuntu waabwe okulwa mu kaduukulu ka poliisi era bagala atwalibwe mu kkooti avunaanibwe bw’aba ng’alina emisango gye yazza nti kyokka n’okutuusa kati tewali kyakoleddwa. “Ssemateeka agamba ssaawa 48, naye Jeff kati ali mu nnaku 10.\nOlwokutaano lwabadde lunaku lukulu ate ku Lwomukaaga ne Ssande wiikendi kati tumusuubira okuyimbulwa ku leero. bw’atavaayo tugenda mu kkooti ekake poliisi emuleete,” Muwema bwe yategeezezza.\nYagasseeko nti baagala nnyo okumanya obujulizi poliisi bw’ezudde kubanga eggalidde omuntu waabwe ebbanga ddene nga yeefuula enoonyereza.\nPoliisi erinda lipoota y’abakugu okusalawo ekiddako Omwogezi wa poliisi mu ggwanga, Fred Enanga bwe yabuuziddwa ensonga za Jeff we zituuse, yagambye nti balinda lipoota enzijuvu okuva mu kitongole kyabwe ekikola ku kwekenneenya empuliziganya y’amasimu n’okulondoola emikutu gya yintaneti naddala Face book ekya (ICT) ekyaweebwa obuvunaanyizibwa okuzuula ekituufu oba Jeff alina akakwate ku bubaka Were bwe yabalaga ne ku ssimu nti bwamuweerezebwa abantu abalala bamusaba omutwe gw’omuntu okumuyingiza mu kibiina ky’abagagga ekya Illuminati agaggawale.\nEnanga agamba amangu ddala nga lipoota efuulumye bagenda kusalawo ekiddako.


Bukedde Online - Okulima ebimuli n'emiti nkuzimbyemu ennyumba\nOkulima ebimuli n'emiti nkuzimbyemu ennyumba\nAbawanguzi b'empaka z'omulimi asinga batan...\nAdded 6th June 2018\nOkulima ebimuli n’emiti nkuzimbyemu ennyumba\nBWE nava mu ssomero mu 2009 nga ssente zibuze nalowooza nti obwange bukomye! Wabula omulimu gw’okulima ebimuli n’emiti guntadde we nali sisuubira.” Joy Mugambe 27, omutuuze w’e Namagoma mu Wakiso bw’atandika emboozi ye.\nMugambe amaze emyaka musanvu ng’alima ebimuli n’emiti egisimbibwa mu mpya z’abantu. Omulimu guno agukolera Nsambya ku luguudo lwa Mukwano.\nOKUTANDIKA Mu 2009, natandika okukola emirimu gya lejjalejja mu kyalo e Masaka, wabula nga tebitambula. Nalina mukulu wange eyali akola omulimu guno e Kampala era ye yanzigya mu kyalo n’andeeta nga omukozi.\nNga wayise omwaka gumu, namusaba n’ampa akatundu ku ttaka we yali akolera ne ntandika okumerezaawo endokwa ezange. Natandika n’endokwa 5,000/- era ku zino mukwano gwange yanzigyako endokwa 500 ng’ansuubizza okuzitunda ampe ssente, wabula n’atansasula.\nEndokwa ezaasigalawo nazitunda ne nfunamu 40,000/-. Engeri gye nasulanga ewa mukulu wange nga n’emmere ya bwereere kyannyamba buli ssente ze nafunanga okuzizza mu bizinensi yange.\nSsente zonna nazizza mu bizinensi eno ne nkola endokwa eziwerako. Wabula sizoni yali ya musana era nalwana ne nfukirira Mu ntandikwa nakolanga endokwa za layisi nga nzitunda wakati wa 500/- ne 1,000/-.\nNagenda ngaziwa mpola ne ntandika okusuubula emiti egy’ebbeeyi. Natandika n’emiti nga 10 nga ngisuubula 5,000/- buli gumu. Nagenda ngaziwa mpola okutuusa bwe natuuka mu miti 300 n’okusingawo.\nEbimuli n’emiti bingi nnyo tosobola kubimalayo. Okufuna endokwa kisinziira ku kika ky’omuti oba ekimuli ky’oyagala era birimu ebika nga bisatu; Eby’ensigo. Waliwo ebimuli n’emiti nga tukozesa nsigo zaabyo okumeza endokwa.\nMu bino mulimu emiti gy’ebisansa, emiti egiwa ekisiikirize mu luggya n’emirala. Ensigo tuziteeka mu nassale okumala emyezi ng’ena. Bwe zimala okuloka nga tuziggyayo tuziteeka mu buveera ne tuziteeka mu kifo ekigazi we zisobola okwetaayiza obulungi. Bye tusala ku miti (cutting).\nTulinawo ebika by’ebimuli n’emiti ng’okufuna endokwa tumala kusala ku muti oba ekimuliekikulu ekibaawo. Bwe tuba tusala twegendereza awali ennyingo evaako omutunsi ne tusala waggulu waayo ne wansi waayo ne tukasimba mu kaveera omuli ettaka. Tulinawo ebika by’emiti ng’ensigo ziva bweru.\nWaliwo abazisuubula mu bungi okuva e Kenya ne Tanzania ne bazireeta naffe ne tuzibagulako ne tuzirabirira bulungi okutuusa bwe tugitunda. Buli muti tugusuubula wakati w’e 5,000/- ne 15,000/- okusinziira ku kika. Gino mulimu Ashoke, Azaria, Alkeria n’emirala.\nEbimuli biringa mwana, byetaaga okulabirira obulungi okusobola okubifunamu. Byagala nnyo amazzi era okufukirira gwe mulimu omukulu naddala mu biseera by’omusana. Ebimuli era tebikolagana na muddo okusobola okuvaamu obulungi. Olina okubirambula buli kiseera okusobola okuggyamu omuddo.\nEbimuli byetaaga okusengeka obulungi buli kika nga kiri mu kitundu kyakyo. Kino kiri bwe kiti kubanga ebiseera ebisinga ebika by’ebimuli ebimu tebisobola kuganya birala kukula bulungi.\nAte kiyamba n’ennimiro okulabika obulungi n’okwanguyirwa mu kiseera ky’okutunda. Ebimuli ebimu tubifuuyira nga bikyali bito kubanga bitawaanyizibwa nnyo obusaanyi obulya ebikoola.\nBwe tuba tumeza endokwa tukozesa ettaka eriddugavu kubanga lye libaamu obugimu n’ebirungo ebiyamba ekimuli okumera obulungi mu mbeera eyeeyagaza.\nOmulimu guno nagwo gulina ebintu ebigusoomooza.\nMu biseera by’omusana ebimuli byetaaga okulabirira ennyo ate nga n’abantu ababigula baba batono. Ekirala, tetulina bifo bya nkalakkalira mwe tukolera, tubeera mu ddukadduka.\nBakasitooma baffe abasinga tebamanyi maanyi na budde bwe tuteekamu nga tukola omulimu guno. Baagala okutufootola nga batuwa ssente ntono.\nBaagala okutwala ebimuli ebikulu ebitatawaanya kulabirira naye ate nga si beetegefu kusasula ssente zibigyamu. Bannafe abamu be tukola nabo batwewolako ebimuli nga bafunye awali akatale ne batasasula.\nSSENTE EZIVA MU BIMULI\nBbeeyi y’ekimuli esinziira ku kika n’obukulu bw’akyo. Tubitunda okuva ku 200/- okudda waggulu. Ebimuli bye tusuubula era tubitundira ku bbeeyi.\nKye tusuubula 5,000/- tukitunda 40,000/- ne 50,000/- ate bwe kiba kikuze tukitunda 100,000/- ne 150,000/-. Omulimu guno okuguyimirizaawo weetaaga ekifo ekirungi nga kiri ku kkubo abantu we bayita okusobola okulaba by’otunda. Ebifo ebisinga biba bya kupangisibwa.\nNze we nkolera nsasula wakati 100,000/- ne 150,000/- buli nassale buli mwezi. Omuntu okusobola okuyimirizaawo omulimu guno asaana okuyiga ebintu ebirala ng’okukola n’okuyooyoota empya z’abantu, Kino kiyamba okwongeza ku ssente z’ofuna nga tokoma kutunda bimuli kwokka.\nEbimuli n’emiti nsinga kubiguza abantu ssekinnoomu, amasomero n’abebizimbe abaagala okusimba.\nNkozesa abakozi babiri ab’enkalakkalira abannyambako naddala mu kufukirira, okuteeka endokwa mu buveera n’okutunda ebimuli n’emiti.\nAte bwemba nfunye omulimu gw’okukola oluggya nkozesa abakozi bana.\nOmulimu guno gunsobozesezza okwezimbirawo ennyumba mwe nsula. Omulimu guno era gumbeezaawo ate ne nnyamba n’abalala omuli bato bange. Nsobodde okufuna emikwano egy’obuvunaanyizibwa ekinnyambye okunzigula obwongo n’okukyusa endowooza yange.\nAfande okunyirira kwe kumpalanya bakazi bannange'\nOmutendesi wa Kira United alula\nMukyala wange oba yaba ki?\nLeero mu ssenga wa Bukedde akubuuzizza nti ku "work" ne ssente oyagala mu bufumbo ?\nBiibino by'oba weekwata okucamula munno mu ggandaalo ly'ennaku enkulu\nBannansi ba Rwanda bakwatid...\nPOLIISI ekutte bannansi ba Rwanda 32 ababadde bakoze olukiiko e Mityana mu ngeri emenya amateeka. Baasangiddwa...


Bukedde Online - 'Bannayuganda mulime enva endiirwa'\nLiirino eddagala erisinga obukulu ng'olund...\nKamisona Consolanya Acayo bw'abadde atongoza ekibiina ekigatta abalimi b'enva endiirwa omwegattira abalimi, abakugu abalimisa, abatunda ensigo n'abalala bonna abaliko kye bakola mu kulima enva endiirwa okuyita mu kitongole kya Integrated Seed Sector Development Programme (ISSD) okulaba ng'omulimu guno gutwalibwa mu maaso mu ngeri y'ekikugu.\nKamisona w'ensonga z'abalimisa mu minisitule y'obulimi, obulunzi n'obuvubi Consolanya Acayo, agamba nti, Uganda esobola okufuna ssente nnyingi okuva mu nva endiirwa ssinga zitandika okulimibwa mu ngeri y'ekikugu n'omutindo ne gusitulwa.\nEkibiina kirimu bammemba abasoma mu 5000 nga bano bonna batendekeddwa abakugu okuva ku Wageningen Yunivasite y'e Budaaki mu nkola ez'enjawulo omuli okulonda ensigo, okulabirira ettaka, okuddukanya ennimiro, okulwanyisa obuwuka n'obulwadde, okunoonya akatale, okutunda n'ebirala.\nBano baayitiddwa ba Brigadier', Acayo abakubirizza okugenda mu maaso nga babunyisa amagezi ge bayigiriziddwa eri abalimi abalala okusobola okulaba ng'abalimi abaagala okulima enva endiirwa naddala abavubuka bafuna obukulu bwe beetaaga.\n"Mu magye, ‘Brigadier' aduumira abaserikale 500. Naye twagala okubaako abalimi abalala 500 buli omu baakwatako okukyusa enkola zaabwe olwo tubeere nga tufuna abalimi abawera okwetoloola eggwanga", Acayo bw'agamba.\nCate Nakatudde akwataganya eby'enva endiirwa mu kibiina kya ISSD, agamba nti, ekibiina kino kigatta abakugu mu bintundu eby'enjawulo era nga kigobereddwaamu okulaba nga Bannayuganda basobola okufuna ekifo we bafuna amagezi ge beetaaga okutwala obulimi bw'enva mu maaso.\n"Tubadde n'obuzibu bw'okufuna amagezi g'ekikugu mu kulima enva endiirwa kuba tewabadde kifo muntu w'asobola kugenda n'afuna okumanyisibwa ku by'alina okukola. Okuyita mu kibiina kino, tukakasa ng'abantu baakusobola okufuna obukugu bwe beetaaga kuba buli mukugu tuli naye wamu", Nakatudde bw'agamba.\nAgamba nti, okulima enva endiirwa kikulu mu kukendeeza ebbula ly'emirimu kuba zeetaaga abakozi abawera okusobola okukwataganya buli kirina okukolebwa mu budde obutuufu okwewala ensobi.\n"Ng'omulimi yeetaaga omukozi omu oba babiri mu yiika y'ebirime ebirala nga kasooli, omulimi w'enva endiirwa yeetaaga abakozi10.\nOlw'okuba nti enva endiirwa zikula mangu, tewali budde bw'akutereeza nsobi, noolwekyo weetaaga okukola buli kimu mu butuufu bwakyo", Nakatudde bw'agamba.\nAkulira ekitongole kya ISSD mu Uganda Patrick Oyee, agamba nti, enva endiirwa zirimu ssente kyokka abazirina tebafunamu kuba obungi n'omutindo ebyetaagibwa tebituukirizibwa.\n"Okusinziira ku kitongole ky'ebyokulya mu nsi yonna, buli omuntu yeetaaga okulya waakiri 200gms ez'enva endiirwa buli lunaku kyokka mu Uganda tuli ku 5gms-10gms olunaku. Kino kitegeeza nti ssinga Bannayuganda beeyongera okulya enva endiirwa n'omutindo ne gutuukirizibwa, enva endiirwa zisobola okufuuka bizinensi eyimirizaawo Bannayuganda", Oyee bw'agamba.\nAgamba nti, okutondebwawo kw'enkola eno awankuhhaanira abakugu ab'enjawulo, kyakuyamba okuwa abalimi obukugu bwe beetaaga okulaba ng'omulimu gwabwe bagukola mu ngeri y'ekikugu.


Kabaka aveeyo ku nsonga za Kooki - Ndawula - Radio Simba, The Best Luganda Station in the World !\nKabaka aveeyo ku nsonga za Kooki – Ndawula\nObwakamuswaga bw’e Kooki bwanukudde Katikkiro Mayiga bye yayogeredde mu lukiiko lwa Buganda ku Mmande nti bwe kiba ng’ensonga z’e Kooki za kyana kito, lwaki yatutte ensonga ez’ekyana ekito mu lukiiko lwa Buganda.\nNdawula yannyonnyodde nti Obwakamuswaga bulambikiddwa mu Konsitityusoni ng’obufuzi obw’ensikirano era buli nnamba mukaaga ku lukalala n’awa Katikkiro Mayiga amagezi nti nga Munnamateeka asome konsitityusoni’’.\nYannyonnyodde nti obuzibu obuliwo tebuli wakati wa Buganda ne Kooki wabula buli wakati w’obukulembeze bwa Mayiga kubanga okuva emabega ku Katikkiro Mulwanyammuli okutuukira ddala ku JB Walusimbi, enkolagana ebadde nnungi wakati wa Mmengo n’Obwakamuswaga.\n“Kooki kitundu ky’abantu ab’amawanga amagatte, eriyo Abaziba, Abanyankole, Abaganda n’abalala era bonna bawulize eri Kamuswaga ne Ssaabasajja kyokka waliwo abantu abeenoonyeza ebyabwe abaagala okutabula enkolagana eyo”, Ndawula bwe yagambye.\nYagambye nti ab’e Kooki baagala nnyo Kabaka era bamussaamu ekitiibwa wabula ab’e Mmengo abamu nabo balina okussa ekitiibwa mu Kamuswaga kubanga mukulembeze wa nsikirano ne mu Konsitityusoni mwali’’.\nNdawula yabuuzizza lwaki Katikkiro Mayiga bw’aba agenda e Buddu, asooka kutegeezaako Pokino n’amutegekera obugenyi kyokka bw’aba agenda e Kooki tagoberera mitendera gye gimu ne basoola okumutegekera olugendo lwe.\nPrevious Kitalo nnyo! Charles Muhangi afudde\nNext Abantu 150 basulirira kusendebwa ku ttaka e Lwengo\nAbout 38 minutes ago from Radio Simba - Ennene 📻📻's Twitter via Simba Updates\nenkyuukakyuuka za kuyamba buganda – kattikiro


Abakugu basomesezza abantu ku mateeka g'et...\nOMUKOZI bwe yalabye mukama we ng'alina akavangata ka ssente, n'ategeka bw'agenda okumutta, azitwale! Amutemye amajambiya n'amutta, n'amuggyako ssente zonna. Robert Kawungeezi 38, aludde ng'akola emirimu gy'okusuubula ebirime naddala e Gomba kw'ogatta n'emirimu gy'okulima n'okulunda.\nKigambibwa nti abadde afunye ssente era ng'abakozi be bonna bwe batamuyita "Bboosi" bamuyita "Muzeeyi" (si lwa myaka wabula lwa ssente). Kawungeezi abadde yaakamala okutunda kasooli gwe yabadde asuubudde era nga bamuwadde ensimbi obukadde 6 ze yabadde nazo we baamuttidde.\nYabadde ne ppikippiki ebadde etera okumuyambako mu mirimugye era omukozi we kwe yabadde, amanyiddwaako erinnya limu erya Bujingo n'avuga bagende ku nnimiro eyeesudde akabanga okuva ku maka ga Kawungeezi.\nBaasoose ku ssundiro ly'amafuta e Nsambwe - Gomba era awo Bujingo we yakakasirizza nti "Bboosi we" ssente yabadde azirina, kubanga ku ssente ezo Kawungeezi kwe yatodde ze yasasudde ku mafuta.\nKigambibwa nti, ennimiro gye baagenzeeko yabadde n'ekizibu ky'ebiswa ebibadde bitawaanya ebirime era ekimu ku bya batutte kwe kuyiwa eddagala mu biswa ebyo era eddagala eryo Kawungeezi yabadde yaliguze era baavudde nalyo awaka.\nOmugenzi abadde n'amaka abiri okuli ag'e Nsambwe ne Kisoga nga gombi gali mu ggombolola y'e Kyegonza mu Gomba era yasimbudde Nsambwe ewa mukyala muto Rebecca Ahereza ku Lwokuna akawungeezi. Rebecca yagambye nti, bba yamutegeezezza nti bagenda kuyiwa ddagala mu biswa, tebagenda kulwayo.\nNga bw'asangula amaziga, Rebecca yannyonnyodde nti, kigambibwa nti Bujingo yabadde n'ejjambiya kyokka tebaakitutte nga nsonga kubanga batera okugenda n'amajambiya mu nnimiro okubayambako mu kusaawa.\nKawungeezi naye yabadde talinakwekengera kwonna era bwe baatuuse ku kiswa, musajja wattu yakutte eddagala n'atandika okuliyiwa mu kiswa era awo Bujingo we yamuttidde.\nKigambibwa nti, yamuvudde mabega n'amutema ejjambiya eyasoose ku nsingo ne mu mugongo n'akakasa nti amusse era n'amuggyamu ssente n'adduka nazo. Waliwo omukazi eyabadde ebusukkakkubo ng'alima era ye yawulidde Kawungeezi ng'alaajana. Ono ye yalabye ebyabaddewo era ye yakubye enduulu abantu ne batandika okutaayiza omutemu.\nOno (yasabye amannya galekebwe) yattottoledde poliisi bye yalabye n'engeri omutemu gye yasoose okutema obulago, oluvannyuma n'atema ebitundu ebirala era bwe yamaze okutta mukama we, ejjambiya n'agisuula ku mulambo n'amuggyamu ssente n'adduka.\nGwabaddeko ebiwundu by'amajambiya bina era nga n'ensawo omwabadde ssente zifuuliddwa.\nOMUTEMU NAYE BAMUSSE NE BOOKYA N'OMULAMBO\nAbantu e Nsambwe mu Gomba baataayizza wonna era kigambibwa nti Bujingo bwe yategedde nti bamuyigga n'asooka yeekukuma mu kibira ng'alinda buzibe alyoke yeeyongereyo; wabula abaabadde ku muyiggo nabo baasigadde bayigga era olwabadde okuva gye yabadde yeekukumye ne bamutaayiza ne bamukuba ne bamutta. Omulambo baagukumyeko omuliro ne guteta wabula amayitire ga ssente tegannamanyika.\nAbamu obwedda bagamba nti omutemu yasoose kuzikweka mu nsiko ng'atidde okumusanga nazo ne bazitwala, ate abalala nga bakissaawo nti kisoboka okuba nga zaatwaliddwa bantu abaasoose okukwata Bujingo.\nCharles Majimbi, Ssentebe w'e Nsambwe yategeezezza nti omutemu (Bujingo) yamumanyira ku mukama we Kawungeezi era ng'amulaba batambula bonna kyokka nga teyewandiisanga ku LC era babadde tebamanyi gye yava.\nYasabye abantu abaleeta abakozi okubanjula eri abakulembeze n'okufaayo okumanya ebibakwatako n'ebyafaayo byabwe kubanga abamu bava gye bavudde nga nayo baakolayo ebikolobero. Emirambo gyombi gyatwaliddwa e Gombe wabula oluvannyuma ogwa Kawungeezi gwaweereddwa abooluganda wakati mu maziga n'okwaziirana.\nAlphonse Musoni, aduumira poliisi y'e Gomba yavumiridde eky'abatuuze okutwalira amateeka mu ngalo. Kawungeezi bamulesezza abaana bataano okuli be yazaala mu mukyala omukulu Mary Nakimbugwe n'omwana asembayo obuto gwe yazaala mu Rebecca.\nBannayuganda beriisizza nkuuli mu MTN Marathon\nEbizibu abakazi abafumbo bye bagumira\nOmwana owâ€™emyezi 8 bamusudde ku loogi\nMutabani w''omugagga Ssebaggala afudde